Blogs in Welsh – Energy Local\nBlogs in Welsh\nPosted on 22nd March 2017 by Jess Sherlock\nMae TomSimone yn dod o Fethesda, adaw eiwraig ddim ymhell, o Langefni. Maent yn magu tri o blant ifanc sy’n4, 6 a 10oed–felly maen nhw’n defnyddio tipyn go lew o ynni o gwmpas y tŷ. Mae’na lot o olchi, ac offer electronig amrywiol ymlaen, ac felly gall y biliau trydan fynd yn reit ddrud!\nHeloTom. Sut wnest ti ddod yn rhan o brosiect Ynni Lleol?\nMae un o’r bobl ddaru sefydlu’r prosiect–Mel –mae ei phlant yn mynd i’r un ysgol â rhai fi, felly dwi’n nabod hi.Wnes i glywed hi’n siarad am y prosiect mewn digwyddiad lleol a meddwl ei fod yn swnio’n grêt.\nBeth ydi dy farn am y prosiect hyd yn hyn?\nWel, wnaethon ni newid i dariff Ynni Lleol o fesurydd talu-wrth-ddefnyddio. Roedd o’n eithaf drud–ac â bod yn onest, doedden ni ddim yn siŵr am y prisiau chwaith. Beth sy’n dda am y prosiect yma ydi ei fod yn dweud wrthon ni beth yw’r cyfraddau ar amserau gwahanol y dydd. Fel teuluoedd ledled y wlad, dan ni’n cael ein gwasgu o bob pen, felly bydd arian dros ben yn gwneud gwahaniaeth i ni.\nDach chi wedi newid eich arferion o ddefnyddio trydan?\nMae fy ngwraig a fi, y ddau ohonom yn gweithio ar ein liwt ein hunain, ac felly yn gweithio adra yn aml. Oherwydd dan ni’n defnyddio trydan drwy gydol y dydd, gallwn ni newid ein defnydd yn sylweddol. Dan ni wedi bod yn siecio’r hydro, asymud ein defnydd i’r amserau rhataf.\nPa effaith mae’r prosiect wedi ei gael ar y gymuned ehangach?\nDwi’n meddwl bod yna gymuned gref ym Methesda yn barod, ond mae cael rhywbeth efo ffocws lleol wedi rhoi cyfle i bobl ddod at ei gilydd ar gyfer rhywbeth sy’n dda i bawb. Mae wedi gwneud i bobl deimlo’n fwy cysylltiedig.\nSut mae’n teimlo i weld dy gymuned mewn prosiect arloesol?\nMae Bethesda yn aml wedi cael ei ystyriedynlle bach dibwys, ychydig yn bell o bobman. Mae’r chwarel wedidirywioers blynyddoedd, a dan ni wedi colli swyddi drwy hynny. Rŵan, mae gweld ein hunain yn arloesi yn rhoi balchder i mi.\nI ti, beth yw’r peth gorau am fod yn rhan o’r prosiect hwn?\nPan wyt ti’n dod yn rhiant, mae dy ffrâm amser ar gyfer y dyfodol yn ymestyn–wyt ti’n meddwl a fydd ybyd hwn yn dal i fod yn fyd da i dy blant a dy wyrion.Dwi wastad wedi bod â diddordeb mewn materion amgylcheddol a beth fedrwn ni ei wneud. Mae’n hawdd bod yn negyddol ond mae prosiectau fel hyn yn rhoi gobaith am fyd gwell–gallai prosiectau fel hyn ar raddfa llawer mwy wneud gwahaniaeth anferth. Mae’n gyffrous i weld ein bod yn medru newid ein ffynhonell trydan am y gorau.\nMae Carwyn, sy’n hanu o Ogledd Cymru, yn cyfaddef ei fodyn techie sy’n mopio ei ben gyda phethau newydd cyffrous, felly roedd prosiect Ynni Lleol yn berffaith iddo.\nHelo Carwyn, sut a pham wnest ti ymuno â dy Glwb Ynni Lleol?\nDwi’n byw yn Nyffryn Ogwen efo fy nghymar. Mae’r ardal yn grêt ar gyfer safon byw, ond roeddwn i’n meddwl o hyd y gallai fod yn well yn nhermaugweithio ar wahanol fathau o brosiectau –ar wahân i dwristiaeth neu hanes yr ardal. Roeddwn i am weld mwy o brosiectau oedd efo’u meddwl ar flaen y gad, ac felly pan glywais i gan ffrind am Ynni Lleol, roeddwn i’n meddwl, “ia, mae hwn i mi”.\nWyt ti’n meddwl ei fod wedi newid y ffordd wyt ti’n meddwl am dy ddefnydd ynni?\nRoedden ni ar dariff eithaf cyffredin, ac ar y cyfan yn derbyn unrhyw fil oedd yn dod i mewn. Ar ôl bod yn rhan o’r prosiect dwi’n llawer mwy ymwybodol o’r hyn dwi’n ei ddefnyddio a phwysigrwydd hynny–oherwydd mae’na rywbeth alla i wneud amdano fo. Rŵan mae gen i ddylanwad uniongyrchol ar faint mae’n costio i ddefnyddio trydan, llawer mwy nag o’r blaen.Mae rhai o fy ffrindiaua fi hefyd wedi dechrau edrych ar geir trydan. Dan ni’n meddwl y gallai fod yn syniad da i wneud hynna–byddai’n berffaith ar gyfer teithio i’r gwaith bob dydd. Efo Ynni Lleol, mae’r tariff mor rhad yn y nos, mae bron am ddim! Dwi hefyd wedi meddwl am feic trydan i mam, i helpu hi fynd i fyny’r allt–nid nad oeddwn i wedi meddwl hyn o’r blaen, ond oherwydd y prosiect mae hyn yn opsiwn llawer mwy manteisiol rŵan.\nSut mae’r prosiect wedi effeithioar ygymuned leol?\nYn bendant mae yna ysbryd cymunedol i’rprosiect. Mae pobl nad oedd ganddyn nhw ddim byd i’w wneud gyda’i gilydd gynt,rŵan yn dod ynghyd o gwmpas nod cyffredin. Gyda’n gilydd, dan ni’n meddwl am sut fedrwn ni wneud y mwyaf o’r prosiect, sut i’w ddeall felcysyniad, a dysgu’n gilydd ac oddi wrth ein gilydd.Wyt ti rŵan yn bencampwr i’r prosiect yn dy gymuned.\nPam oeddet ti isio chwarae dyran ar y lefel yna?\nMae hyn yn mynd yn ôl i beth ddywedais i yn y dechrau–i annog pethau yn yr ardal leol dwi’n meddwlsy’n mynd i fod yn fuddiol i’r gymuned.Mae hi mor bwysig cael prosiectau sy’n rhoi teimlad o hunaniaeth i ardal, adan ni angen hyn yng ngogledd Cymru. Roeddwn i am roi rhywbeth gwahanol i’r prosiect, helpu rhoi sgiliau i bobl a’u datblygu nhw. Os medra i wneud hynny, mae’n werth rhywbeth.\nGanwyd a magwyd Donna Watts ym Methesda.Mae hi’n byw yno gyda’i gŵr a’i dwy ferch, 10 a 12oed. Mae’r ddau riant yn gweithio, ac fel llawer o deuluoedd eraill ym Methesda, gall ychydig o arian sbar ar ddiwedd y mis wneud gwahaniaeth fawr. Hyd yn hyn, meddai Donna, mae bod yn rhan o brosiect Ynni Lleol wedi lleihau eu biliau ynni o tua £30 y mis. Mae hi wrth ei bodd bod hi’n werth yr ymdrech!\nHelo Donna! Beth wnaeth i ti ymuno â phrosiect peilot Ynni Lleol?\nMi glywes i bod Ynni Lleol yn chwilio am100 o gartrefi, ac roedd gen i ddiddordeb yn y syniad o gael fy ynni yn lleol o hydro lleol, a defnyddio ynni glân.\nPa mor hawdd oeddet ti’n meddwl oedd ymuno â’r cynllun?\nAr y dechrau roedd o’n anodd… er enghraifft, ro’n i’n arfer rhoi’r peiriant golchi llestri ymlaen yn syth ar ôl gorffen te. Ond rŵan dwi’n trio sefydlu rwtîn newydd. Mae’r gŵr wedi cael rhybudd–paid â’i roi o ymlaen tan ar ôl8! Rŵan mae’n edrych ar yr amser cyn roi’r peiriant ymlaen a gofyn“ Donna, ga i roi’r llestri ymlaen rŵan?”, adwi’n dweud“ na, aros am 15 munud arall!”\nPa effaith wyt ti’n teimlo mae o wedi ei gael ar y gymuned hyd yma?\nDwi’n meddwl fod o wedi dod â lot o wahanol bobl at ei gilydd, dwi wedi cyfarfod lot o bobl nad oeddwn yn eu nabod yn y pentref. Mae ‘na ystod o oedrannau, ac efo’r clwb ynni mae hi wedi bod yn braf dod at ein gilydd a thrafod syniadau am arbed ynni.\nFel rhywun sydd wedi ei magu yn yr ardal, sut wyt ti’n meddwl mae prosiectau fel hyn yn gallu helpu gwella bywydau pobl Bethesda?\nMae’n grêt bod prosiectau fel hyn yn gallu rhoi Bethesda bach ar y map a helpu datblygu llefydd fel y Stryd Fawr. Roedden ni ar X-Ray (rhaglen deledu Cymreig) wythnos ddiwethaf–ddarulot o bobl stopio fi“oh, ti wedi bod ar y teledu!” – mae pobl wedi eu cyffroi! Mae bod yn rhan o beilot sydd y cyntaf o’i fath yng Nghymru, mae’n anhygoel.\nAr beth wnei di wario’r arian wyt ti wedi ei arbed?\nMae’n dda rhoi trît i’r plant a mynd allan am y dydd efo’r teulu, adan ni ddim yngwneud hynna lot. Aethon ni Sul y Mamau am y tro cyntaf ers oes–aethon ni iBlas Newydd, lle yr Ymddiriedolaeth Genedlaethol. A mynd â picnic. Y gwahaniaeth yn y merched-just o dreulio amser efo’n gilydd i ffwrdd o’r teledu a’u ffôns–roedd hynna yn fendigedig. Efo’r arian dan ni’n ei arbed, dan ni’n gobeithio cawn ni fwy o ddyddiau fel hyn efo’n gilydd.\nCyd Ynni = Cydweithio\nMae gweithio ‘ar y cyd’ yn rhan annatod o beilot Cyd Ynni – Ynni Lleol Dyffryn Ogwen. Dros y flwyddyn sydd wedi bod, rydym wedi recriwtio dros 100 o gartrefi i gymryd rhan yn y peilot cyffrous, heriol ac arloesol yma yn Nyffryn Ogwen. I’r rhai hynny ohonoch sydd ddim yn gyfarwydd â’r lleoliad, mae Dyffryn Ogwen yn cynnwys nifer o gymunedau mewn ardal ôl-ddiwydiannol, gwledig y tu allan i Fangor, Gogledd Cymru. Nid yw hon yn ardal gefnog ac mae bod yn rhan o brosiect fydd yn galluogi cartrefi i leihau eu biliau trydan yn apelio’n fawr ataf ar lefel bersonol ac hefyd i Bartneriaeth Ogwen, y fenter gymdeithasol dwi’n gweithio iddi. Cwmni adfywio cymunedol wedi ei ariannu gan dri Chyngor Cymuned yw Partneriaeth Ogwen. Rydym yn cyflawni’r gwaith clercio i gyd ar gyfer y tri Cyngor Cymuned lleol yn ogystal â datblygu prosiectau cymunedol yn yr ardal. Mae’n prosiectau dros y dair mlynedd ddiwethaf yn cynnwys datblygu canolfan wasanaethau lleol Ogwen ar y Stryd Fawr ym Methesda, agor siop grefftau cymunedol a datblygu cynllun hydro cymunedol (disgwylir y bydd Ynni Ogwen Cyf yn cynhyrchu trydan erbyn mis Mai eleni!). Fel sefydliad sy’n fodlon mentro a sy’n datblygu prosiectau arloesol, nid oedd yn rhaid meddwl dwywaith cyn cytuno i gymryd rhan ym mheilot Cyd Ynni – Ynni Lleol ac er nad ydyw wedi bod yn hawdd o ran tynnu pob dim at ei gilydd, rwy’n falch o ddweud ein bod nawr yn gweld pobl yn dechrau elwa o fod yn rhan o’r prosiect yma.\nUn peth sy’n glir i mi, nid arbedion ariannol yn unig sy’n gyrru’r prosiect yma. Wrth recriwtio, fe welsom mai prif gymhelliant pobl leol i fod yn rhan o’r prosiect yma oedd defnyddio trydan glan wedi ei gynhyrchu’n lleol. Mae’r arbedion posibl i gwsmeriaid yn amlwg yn fonws ychwanegol, ond mae’r rhan fwyaf o bobl yn cael eu denu at y syniad o gadw cyfran o’u bil trydan o fewn y gymuned leol. Maent yn ei weld fel ffordd o gefnogi eu cynhyrchydd hydro lleol ac fel modd o gefnogi ynni gwyrdd. Tu hwnt i’r cyfnod recriwtio, yr hyn yr ydym wedi ei weld ers sefydlu clwb Cyd Ynni Bethesda yw ymwybyddiaeth gynyddol o gynaladwyedd a materion arbed ynni. Yn ogystal â gohebu gydag aelodau’r Clwb ar bethau diflas fel gosod mesuryddion clyfar a gofyn am ganiatâd casglu data, rydym hefyd wedi bod yn trefnu nifer o ddigwyddiadau’r clwb fel taith o amgylch ein safle hydro gymunedol leol, digwyddiad Nadolig cymdeithasol a Ffair Effeithlonrwydd Ynni. Mae’r digwyddiadau yma wedi denu nifer o aelodau’r clwb ac wedi rhoi’r cyfle i ni drafod cynnydd y peilot, ond yn bwysicach na dim, mae wedi rhoi cyfle i ni godi ymwybyddiaeth o effeithlonrwydd ynni a materion cynaladwyedd ehangach. Mae’r digwyddiadau wedi rhoi cyfle i aelodau’r Clwb ddod i ddeall eu adroddiadau ynni a’u dangosfwrdd ynni hefyd – sef y teclynnau sy’n allwedd i uwchafu dealltwriaeth a budd o’r cynllun.\nY peth gwych am fod yn rhan o’r treial yma yw gweld ymateb pobl yn newid yn ystod cyfnod y peilot. Nid gweithred o switsio cyflenwr yn unig ydy bod yn rhan o Cyd Ynni – Ynni Lleol a’r hyn yr ydym wedi ei ganfod yw fod aelodau’r clwb yn cael eu sbarduno fwyfwy i newid eu arferion defnydd ynni er mwyn cynyddu’r budd amgylcheddol a phersonol a ddaw o fod yn rhan o’r cynllun. Mae’r bobl hynny sydd nawr â mynediad i’r dangosfwrdd ac adroddiadau ynni yn newid eu harferion defnyddio trydan ac yn mynd yn fwy cystadleuol! Maent eisiau gwella eu sgôr cymunedol a’u sgôr personol a mae nhw eisiau dysgu sut i wneud rhagor o arbedion. Maent hefyd yn mwynhau’r syniad o fod yn rhan o glwb sydd yn gwneud gwahaniaeth yn lleol, y syniad o weithio efo’i gilydd er budd eu cymuned a’u amgylchedd. Er gwaethaf problemau cychwynnol gyda’r cynllun, rwy’n parhau i dderbyn adborth positif “Cariwch ymlaen! Rydych yn gwneud rhywbeth gwych. Rydym yn sylweddoli ei fod yn heriol ond rydym eisiau bod rhan o hyn.” Mae gennym berthynas bositif gydag aelodau’n clwb ac mae’r ymdeimlad o gyd-berchnogaeth a chydweithio yn cynyddu. Mewn un synnwyr mae angen i Bartneriaeth Ogwen ymbellhau ein hunain oddi wrth ymholiadau am filiau’r cyflenwyr ynni, ond ar y llaw arall, mae’r ffaith ein bod ni yma ar y Stryd Fawr, yn delio â phryderon neu ymholiadau yn fonws ychwanegol i aelodau’n clwb. Maent yn awyddus i deimlo’n agosach a chymryd mwy o berchnogaeth dros eu defnydd o drydan ym mhob ystyr. Gallaf ddychmygu na fyddai’r rhan fwyaf o bobl yn llofnodi ymholiadau i gyflenwyr trydan gydag emojis yn gwenu os nad ydynt yn hapus i fod yn rhan o’r prosiect yma!\nDwi am orffen efo ychydig o luniau o ddigwyddiadau’r Clwb a drefnwyd gennym. Maent wedi bod yn ffynhonnell gwybodae th am y cynllun ond hefyd maent wedi rhoi ysbrydoliaeth ac wedi rhannu gwybodaeth ar lefel gymunedol. Ein nod nawr yw cymell aelodau’r Clwb i drefnu digwyddiadau eu hunain. Mae nifer o Bencampwyr Ynni wedi eu hadnabod ac rydym yn gobeithio gweithio gydag un ohonynt ar ymweliad ‘Tŷ Ynni Agored’ yn ei gartref yn y Gwanwyn.\nDyfodol y peilot yma ym Methesda yw i gydweithio’n agosach, nid yn unig fel rhanddeiliaid a phartneriaid sydd wedi datblygu’r prosiect, ond cydweithio fel clwb. Dyma rym ymdrech a brwdfrydedd cymunedol yn cydweithio er budd y gymdeithas a’r amgylchedd.\nCYD YNNI – AR Y CYD!


Angen “hysbysu’r Blaid Lafur bod yna siaradwyr Cymraeg yng Nghymru” – Golwg360\nMae Cyfarwyddwr Artistig o Geredigion yn dweud bod angen “hysbysu’r Blaid Lafur bod yna siaradwyr Cymraeg yng Nghymru”, a bod angen i ganfaswyr y blaid wybod mwy am y wlad cyn codi’r ffôn yn gofyn am fôt.\nDaw sylwadau Jeremy Turner wedi iddo dderbyn glwad i’w gartref gan ddyn ifanc o Swydd Hertford ar ran y Blaid Lafur.\nGan mai yn Saesneg y dechreuodd y sgwrs, gofynnodd Jeremy Turner i’r canfaswr a oedd yn siarad Cymraeg, ac a oedd yn ymwybodol bod canran uchel o etholaeth Ceredigion yn siarad Cymraeg.\nDywedodd y dyn ifanc “nad oes gan y Blaid Lafur lawer o wirfoddolwyr sy’n siarad Cymraeg”, meddai Jeremy Turner.\nAc mae’r Blaid Lafur wedi cadarnhau wrth golwg360 bod pobol o bob cwr o’r Deyrnas Unedig yn ffonio cartrefi yng Nghymru ar ran y blaid, ac wedi mynnu bod unrhyw awgrym nad oes gan y blaid ymgyrchwyr dwyieithog yn “anwir”.\n“Pam ddim anfon rhywun sy’n gyfarwydd â Chymru?”\n“Fe gannodd y ffôn, fe godais y ffôn, ac roedd llais ifanc ar y pen arall, digon cwrtais, yn gofyn i siarad gyda fy ngwraig,” meddai Jeremy Turner wrth golwg360.\n“Ond doedd fy ngwraig i ddim yma, felly fe wnaeth e ofyn a fyddwn i’n fodlon siarad gydag e.\n“Wedyn fe wnaeth e esbonio ei fod yn canfasio ar ran y Blaid Lafur, felly fe wnes i ofyn a oedd e’n siarad Cymraeg – achos mod i ddim yn cymryd yn ganiataol bod unrhyw un ag acen Saesneg ddim yn siarad Cymraeg.\n“A dywedodd e bod e ddim, felly gofynnais a oedd yn gwybod lle’r oedd e’n ffonio? A medde fo: ‘Wales, Aberystwyth’.\n“Felly gofynnais: ‘ydych chi’n gwybod bod nifer o bobol yng Ngheredigion yn siarad Cymraeg, ydych chi’n gyfarwydd ag Aberystwyth?’\n“’Yndw, roeddwn i yn y brifysgol yno’, medde fo.”\nFe wnaeth Jeremy Turner esbonio wrtho fod Aberystwyth a’r etholaeth yn un ddwyieithog, gyda chanran uchel yn siarad Cymraeg.\nDaeth i’r amlwg wedyn bod y dyn yn dod o Harpenden, sy’n Swydd Hertford yn Lloegr.\n“Dim byd yn erbyn pobol Harpenden na phobol sy’n byw yn Lloegr,” meddai Jeremy Turner, “ond pam nad ydyn nhw wedi anfon rhywun sy’n gyfarwydd â Chymru i ganfasio?\n“Fe wnes i bwyntio allan bod dros 50% o bobol yng Ngheredigion yn siarad Cymraeg.\n“’Fedrwch chi ddim dod o hyd i siaradwr Cymraeg?’ gofynnais, a dywedodd nad oes gan y Blaid Lafur lawer o wirfoddolwyr sy’n siarad Cymraeg.\n“Fe wnaeth e ymddiheuro os oedd o wedi fy offendio i, a dywedes i fod popeth yn iawn. Ond y byddai’n well iddo hysbysu’r Blaid Lafur bod yna siaradwyr Cymraeg yng Nghymru, ac mai’r ffordd orau o gyfathrebu gyda nhw fyddai drwy eu hiaith eu hunain.\n“Roedd yn amlwg fod y Blaid Lafur yng Nghymru ynghlwm yn dynn â’r blaid yn Lloegr, a’u bod nhw wedi dod â phobol o Loegr i ffonio pobol yng Ngheredigion.\n“Roedd hi’n sgwrs boleit iawn ar y ddwy ochr,” pwysleisia Jeremy Turner.\nYn “falch iawn o’r ddwy iaith”\nMae’r Blaid Lafur wedi cadarnhau bod canfaswyr o bob cwr o Brydain yn ffonio pobol yng Nghymru.\n“Bydd aelodau o’r Blaid Lafur ar draws y Deyrnas Unedig yn ffonio pleidleiswyr ymhob man ar draws y Deyrnas Unedig, gan gynnwys yma yng Nghymru, i drio cael pobol i bleidleisio dros y Blaid Lafur ar Fai 6,” meddai llefarydd ar ran y Blaid Lafur wrth golwg360.\n“Felly, mae unrhyw awgrym nad oes gennym ni ymgyrchwyr sy’n ddwyieithog yn hollol anwir o ystyried fod Mark Drakeford yn Brif Weinidog, a bod gennym ni weinidogion sy’n falch o’r iaith Gymraeg ac sy’n ei siarad bob dydd fel iaith gyntaf.\n“Mae’n gwbl bosib bod aelod o’r Blaid Lafur sydd nawr yn byw yn Swydd Hertford, ond a oedd yn y brifysgol yn Aberystwyth, wedi ffonio, a thrio cefnogi ein hymgyrch etholiadol.\n“Rydym ni’n falch o’r ddwy iaith yng Nghymru, a byddwn yn parhau i gyfathrebu â phleidleiswyr yn y ddwy iaith.”\nPrif Weinidog Cymru wastad yn ceisio “dod o hyd i’r don nesaf”


Cer i Grafu: Vegetable designer cutters & condoms\nVegetable designer cutters & condoms\nBydda i off yn gweithio yng Nghanolbarth a Gogledd Lloegr tan y Nadolig, felly prin fydd y blogio am sbelen. Wi ar gytundeb gwaith ‘ta chwmni arall ar hyn o bryd ond mae’r gwaith yn dod i ben pythewnos cyn y Nadolig, felly wi’n mynd i roi'r gorau i hwnna a mynd i weithio i'r cwmni arall ‘ma.\nBydd y job wi'n ei wneud nawr yn ail-ddechrau ym mis Ionawr, felly rown i isha esgus i bennu’n gynnar heb eu hypseto nhw. Bues i dros y penwythnos yn treial meddwl am rywpeth i weid ac yn diwedd wedas i wrthyn nhw fod fy nhad wedi manglo ei law yn y peiriant torri gwair ac am fod fy mrawd ar gwrs dysgu cneifio yn Awstralia am fis, roedd angen ifi fynd adref i helpu ar y fferm. Wi’n meddwl ifi ddod bant ag e – roedden nhw’n swnio’n eitha ‘sympathetic’. Wi’n dueddol o fynd dros ben llestri wrth wilo am esguson ond wi’n credu ifi fwrw’r hoelen ar ei phen y tro hyn.\nGweithio i gwmni nid anhysbys o Orllewin Cymru bydda i nawr. Bob Nadolig mae’r cwmni yn rhentu gofod mewn amryw o ganolfannu siopa ac mae biti deg o’ni mewn canolfannau gwahanol yn gwerthu stwff reit neis a gwed y gwir - hynny yw pawb heblaw amdano i. Bob blwyddyn mae’r bos yn cael stoc ychwanegol o rwtsh cefn lori a dyna beth sy’n cael ei werthu ar fy stondin i.\nEleni mae fe wedi cael llwyth o ‘vegetable designer cutters’ oddi wrth Don Iago ‘Corleone’ Edwards o Lanymddyfri. Teclyn yw hwn sy’n torri, pilo a chreu siapau neis gyda llysiau a ffrwythau. Wi i fod i roi ‘presentation’ bob awr a hanner ar y stondin er mwyn dangos i’r bobl pwy mor glyfar yw’r peth hyn ond wi wedi bod yn practiso ers wythnos ac wi’n gwneud cabolach llwyr mas o’r courgettes ac mae sudd y tomatos yn mynd dros bob man. Fe alla i jwst abowt pilo taten ‘ta’r peth ond mae’n gloiach i iwso cyllell cyffredin a gwed y gwir wrthot ti.\nRŷn ni’n gwerthu’r peth am £9.99 – meddylia shwt wyneb sy dag e! Am hyn rwyt ti’n cael y teclyn bach arall ‘ma am ddim sydd i fod i dynnu’r galon mas o afal! Wi jwst yn torri’r afal yn shwps bob tro wi’n treial wpo’r ffycin teclyn yndo fe. Wi’n credu y gwna i roi’r fideo mlan i ddangos i bobl – bydden ni’n siwr o werthu mwy fel ‘na, ac wi’n ei gweld hi’n wast o fwyd da os wi’n gorffod ei wneud e. A bod yn onest pwy sy isha tomato a melon mewn siap calon, wedi’r cwbl.\nY llynedd oedd y gorau - fe gas e focseidi ar ben bocseidi o hen stoc ‘Ann Summers’ mewn ocsiwn yn Llanrhaeadr ym Mochnant. Dim ond fi ac Euronwy Cocwyllt o Bentrecagal oedd yn folon gwitho ar y stondin hwnnw – roedd gormod o gywilydd gin bawb arall ond fe joion ni mas draw.\nFe fuon ni’n gwerthu ‘vibrators’, ‘dildoes’, ‘crotchless panties’ a llwyth o bethau ecsotig. Y peth gorau oedd y ‘glow in the dark condoms’. Ar ôl y diwrnod cyntaf pan oen ni nôl yn y fflat, fe etho i’r bathrwm a gweitho min ar fy mhidyn, rhoi’r condom ffliwresent ‘ma mlan a diffodd y golau. Ti’n gwpod be’ – maen nhw’n gweithio hefyd. Fe weiddiais i ar Euronwy i ddod i mewn idd’i weld e, ac yn wir iti, fe fuws y ddou o’ni yn ein dyblau’n chwerthin hyd nes ifi golli'r min a'r condom yn slipo off.\nAr y stondin y bore wedyn, fe roion ni gondom ar un o’r dildoes a'i roi e mewn bocs cardbord a thorri twll bach yndo fel y gallai pawb bipo i mewn idd’i weld e’n sheino. Roedd y bocs ‘na yn boblogaidd iawn ac fe werthon ni mas o bob un condom, ac yn wir iti roedd ‘na gannoedd ohonyn nhw. Gobeithio bod y bos yn sylweddoli pwy mor dda rŷn ni’n gwerthu’r stwff hyn.\nPublicado por Cer i Grafu en 16:23


Pedair gwlad y DU yn cytuno ar reolau newydd ar gyfer cyfnod yr ŵyl | LLYW.CYMRU\nPedair gwlad y DU yn cytuno ar reolau newydd ar gyfer cyfnod yr ŵyl\nMae llywodraethau pedair gwlad y DU wedi cytuno ar gyfres eang o fesurau ar gyfer y DU gyfan i helpu pobl i ddod at ei gilydd gyda'u hanwyliaid yn ystod cyfnod yr ŵyl, mewn ffordd sydd mor ddiogel â phosibl.\nWrth siarad ar ôl cyfarfod ar gyfer y pedair llywodraeth, dywedodd Prif Weinidog Cymru, Mark Drakeford:\nMae hon wedi bod yn flwyddyn hir ac anodd iawn i bawb. Mae ein bywydau ni i gyd wedi cael eu troi wyneb i waered gan bandemig y coronafeirws.\nMae pawb wedi gwneud cymaint i helpu i reoli lledaeniad y feirws ac i achub bywydau. Ond mae hynny wedi golygu llawer o aberth, gan gynnwys peidio â gweld teulu a ffrindiau agos. Rydyn ni i gyd yn edrych ymlaen at y Nadolig a chael cyfle i dreulio amser gyda phawb sy’n annwyl i ni.\nHeddiw, bues i mewn cyfarfod â Phrif Weinidogion yr Alban a Gogledd Iwerddon, a Michael Gove, o Lywodraeth y DU, ac rwy'n falch ein bod ni wedi gallu cytuno ar gynllun cyffredin i’r pedair gwlad ar gyfer cyfnod yr ŵyl.\nTestun datganiad ar y cyd a gyhoeddwyd gan bedair llywodraeth y DU\nWrth i 2020 ddirwyn i ben, rydym yn cydnabod ei bod wedi bod yn flwyddyn eithriadol o anodd i ni i gyd. Bu'n rhaid i bob un ohonom wneud aberth sylweddol yn ein bywydau bob dydd, ac mae llawer o grwpiau crefyddol a chymunedol eisoes wedi gorfod newid neu anghofio eu dathliadau arferol i arafu lledaeniad y coronafeirws ac achub bywydau.\nNi all hwn fod yn Nadolig 'normal'. Ond wrth i ni nesáu at gyfnod yr ŵyl, rydym wedi bod yn cydweithio'n agos i ddod o hyd i ffordd i deuluoedd a ffrindiau weld ei gilydd, hyd yn oed os hynny yw am gyfnod byr – gan gydnabod bod yn rhaid bod yn ofalus a chadw at gyfyngiadau. Hyd yn oed os yw’r rheolau’n cael eu dilyn, bydd cyfarfod â ffrindiau a’r teulu dros y Nadolig yn gyfrifoldeb personol i unigolion ei gymryd, gan gofio'r risgiau iddynt hwy eu hunain ac eraill, yn enwedig y rhai sy'n agored i niwed. Rydym angen i bawb feddwl yn ofalus am yr hyn y maent yn ei wneud yn ystod y cyfnod hwn, gan gydbwyso rhywfaint mwy o gyswllt cymdeithasol â'r angen i gadw'r risg o drosglwyddo'r feirws mor isel â phosibl. Mae hyn yn arbennig o bwysig wrth ystyried y rhai sy'n agored i niwed. Cyn penderfynu dod ynghyd dros gyfnod yr ŵyl rydym yn eich annog i ystyried ffyrdd eraill o ddathlu gyda’ch gilydd, fel defnyddio technoleg neu gyfarfod yn yr awyr agored.\nYn y cyswllt hwn, mae’r pedair gweinyddiaeth wedi dod i gytundeb ar un set o fesurau ar gyfer y DU gyfan i helpu pobl i ddod at ei gilydd gyda'u hanwyliaid mewn ffordd sydd mor ddiogel â phosibl.\nHeddiw rydym wedi cytuno ar y canlynol:\nBydd cyfyngiadau teithio ar draws y pedair gweinyddiaeth a rhwng yr haenau yn cael eu codi i ddarparu ffenestr benodol i aelwydydd ddod at ei gilydd rhwng 23 a 27 Rhagfyr.\nGall hyd at dair aelwyd ffurfio 'swigen' Nadolig’ unigryw i gyfarfod gartref yn ystod y cyfnod hwn. Ar ôl ffurfio swigen, mae’n sefydlog, ac ni ddylid ei newid nac ychwanegu aelwyd arall ati ar unrhyw adeg.\nGall pob swigen Nadolig gyfarfod gartref, mewn man addoli neu mewn man cyhoeddus yn yr awyr agored, ond bydd y rheolau mwy cyfyngol presennol ar gyfer lletygarwch a chyfarfod mewn lleoliadau eraill yn parhau drwy gydol y cyfnod hwn.\nMae'n bwysig bod pawb yn parchu ac yn cadw at reolau pob gwlad, ble bynnag y maent yn dewis treulio cyfnod yr ŵyl. Os bydd unrhyw amrywiadau yn y ffordd yr ydym am weithredu, caiff y rhain eu cyfleu gan bob gweinyddiaeth yn unol â hynny. A bydd canllawiau pellach yn cael eu darparu maes o law.\nAmser i’r teulu a ffrindiau ddod ynghyd yw cyfnod gwyliau'r gaeaf yn aml. Mae ysgolion a swyddfeydd yn cau a phobl yn teithio dros wyliau'r banc. Mae llawer eisoes wedi dechrau gwneud eu trefniadau. Felly rydym am sicrhau eglurder heddiw i helpu pobl i wneud y dewisiadau iawn er mwyn iddynt allu mwynhau amser gyda'r rhai sydd agosaf atynt, a chadw at y rheolau i ddiogelu pawb.


Stondin Arddangos Pwynt Prynu - ARDDANGOS JCPOP - Newyddion - SHENZHEN JC POP DISPLAY CO., LTD.\nStondin Arddangos Pwynt Prynu\nYdych chi'n Dal i boeni am Stondin Arddangos Pwynt Prynu (POP)?\nGyda chryfhau ymwybyddiaeth pobl o ddiogelu'r amgylchedd, gofynion esthetig y cynnydd, cost y gyllideb i leihau yn ystod yr ychydig flynyddoedd diwethaf, mae mwy a mwy o weithgynhyrchwyr wedi dewis gwerthu eu cynhyrchion ar stondinau arddangos rhychog, mae'r diwydiant hefyd ar hyn o bryd amserwch y tân, A bag cymysg hefyd, felly bu llawer o bobl o wahanol ddiwydiannau i'r diwydiant i ddod o hyd i fag lwcus, yn y diwedd faint o weithgynhyrchwyr sy'n gwneud raciau arddangos cardbord yn broffesiynol? Gofynion esthetig y cynnydd, lleihau cost y gyllideb, mae'r diwydiant hwn ar hyn o bryd yn tanio pa un sy'n dda?\nGyda'r cwestiynau hyn, rydyn ni'n mynd i wneud rhywfaint o sylwebaeth, pa fath o weithgynhyrchwyr all wneud silffoedd papur o ansawdd da yn unig? Beth ddylai'r amodau penodol fod? Dyma fy stondinau arddangos cardbord agored fy hun Shenzhen JC Pop Display Industrial Ltd. am nifer o flynyddoedd i wneud ffatri silffoedd arddangos cardbord yn gofyn am sawl amod:\n1) Mae cymaint o wneuthurwyr stondinau arddangos, pam na all pawb wneud i arddangos cardbord o ansawdd da ei silffoedd? Un o'r rhesymau pwysig yw bod strwythur y silff arddangos yn gymhleth. Dyluniad strwythurol yw enaid dyluniad Arddangos POP lle mae siâp arddangos POP yn newid yn barhaus, er mwyn cyflawni'r papur mae eisoes yn broblem gyda chardbord rhychog i gyflawni dwyn llwyth, felly mae'r gofynion strwythurol yn uchel. Felly i wneud silff arddangos rhychog o ansawdd uchel rhaid bod dylunydd strwythurol da. Mae meddalwedd dylunio strwythurol hefyd yn bwysig iawn y gall meddalwedd dda wneud mwy gyda llai, rwy'n bersonol yn meddwl mai CIMPACK yw'r gorau o bob meddalwedd debyg, oherwydd gallwch chi osod llawer o lwybrau byr, mae'n ddefnyddiol i'w defnyddio, a CIMPACK yn hawdd ei ddefnyddio, y ymarfer cyffredinol o bythefnos y gallwch ei ddefnyddio'n rhydd.\n2) Yn meddu ar beiriant atal cyfrifiadur awtomatig, gwella effeithlonrwydd prawfesur ar yr un pryd fanteision amlwg yn yr optimeiddio strwythurol. Fel rheol, dim ond diwrnod y byddwn ni allan o fodel silff cyffredin, cymhleth hefyd tua 2 ddiwrnod. Ni all y rhan fwyaf o'r ychydig ddyddiau hynny roi'r gorau i'r math o beiriant y rhan fwyaf o'r amser, nid oedd gan y planhigyn hwn amser i wneud y gorau o'r strwythur, ni fydd cynhyrchu pethau'n dda iawn, yn enwedig wrth wneud y strwythur cymhleth hwnnw o'r pentwr. gweld.\n3) Mae ansawdd dyluniad y strwythur yn effeithio'n uniongyrchol ar ansawdd y rac arddangos a gynhyrchir. Nid yw cardbord yn debyg i bren, prawfesur yw'r hyn y mae'n edrych fel yr hyn sy'n cael ei gynhyrchu, mae arddangos cardbord yn atal prawf yw'r amser y mae'r papur wedi'i osod yn wastad, gan brofi bod yr effaith gyffredinol yn dda iawn. Mae llawer o gwsmeriaid yn teimlo'n dda pan fyddant yn derbyn sampl, ond fel arfer mae rhai gweithgynhyrchwyr yn cynhyrchu tâl yn sbwriel, nid yn unig wedi methu â chyrraedd arddangosfeydd y siop oherwydd yr effaith ond yr effaith ar ddelwedd y cwmni. Mewn gwirionedd, rhaid ystyried dyluniad strwythur arddangos POP rhaid ystyried dadffurfiad y broses gynhyrchu, mae'n dibynnu ar agwedd perchennog y ffatri, oherwydd mae ansawdd y deunyddiau'n effeithio'n uniongyrchol ar faint yr anffurfiad â'r llwyth silff. Nawr mae llawer o ddyfyniadau gyda'r deunydd hwn, mae cynhyrchu ar y deunydd dwyn, yn meddwl am ffyrdd o leihau costau yn gwneud ychydig yn fwy, yn y diwedd yn fwy o ddrwg nag o les. Felly cynghorwch nad yw pris cwsmeriaid mawr yn bendant yn eich archeb y mae'n rhaid i'r safon fod yn Qing tân trawiadol.\n4) A yw'r lleoliad. Maint mawr y standiau arddangos papur, setiau 100 i 200 i gymryd cynhwysydd, gall yr ardal lleoliad ofynnol o leiaf 1,000 troedfedd sgwâr wneud.\n5) Cyn belled ag y mae cynhyrchu yn y cwestiwn, mae'n bwysig cael cyfarwyddwr cynhyrchu profiadol oherwydd bod mwy o ategolion standiau arddangos rhychog, ac mae'r cyfarwyddwr yn gyfrifol am sut mae pob rhan yn cael ei threfnu a rheoli ansawdd. Os bydd cyfarwyddwr y diffyg profiad i wneud y silffoedd yn cael ei aliasio'n llwyr, oherwydd bod y pwysau cardbord sych glud yn dda a pha mor bwysau, faint o bwysau bob tro sy'n benodol iawn. Mae hefyd yn angenrheidiol cael rhywun i reoli ansawdd wrth gynhyrchu. Mae yna ffatri fawr yw'r llinell gyntaf i ddatblygu'r farchnad ddomestig, ond mae hefyd yn gwneud gwaith cymharol fawr, hynny yw, nid oes rheolaeth ansawdd, nid oes gan yr hyn sy'n cael ei gynhyrchu nawr unrhyw beth i'w wneud â phrofiad y planhigyn.\n6) Mae'r offer cynhyrchu yn fach, gyda chyfarpar 1800mm a pheiriant torri marw 1200mm, peiriant pwll wedi'i osod a pheiriant glud yn gallu tynnu. Mae yna set o offer bwrdd cwrw yn well, ond nawr nad yw pris torri laser yn uchel ar y farchnad, rydyn ni'n defnyddio toriad laser yn gyffredinol, oherwydd bod effeithlonrwydd torri laser yn uchel, yn gyffredinol rydyn ni'n anfon mwy nag 20 sgwâr i'r platiau marw-dorri. planhigyn, Dim ond un diwrnod i gwblhau'r staffio o leiaf bedwar i bum diwrnod. Ynghyd â thoriad laser manwl uchel, wedi'i wneud allan o'r cynnyrch na'r proflennydd a wnaed hyd yn oed yn well.\n7) O ran ffatri silffoedd papur proffesiynol i fynd gyda gwasg argraffu sy'n gelwydd, yn gyffredinol dim ond i'r tu allan i'w hargraffu. Nid yw maint y silffoedd arddangos bwrdd papur wedi bod yn fawr, gyda gwasg argraffu arbennig a llinell gardbord bwrpasol nad yw'n realistig.\n8) Ni fydd trefniadau'r broses gynhyrchu, proses gynhyrchu cwmni yn effeithio'n uniongyrchol ar yr amser dosbarthu.\nPâr o: Trosolwg a Chynhwysedd Masnach ein Cwmni\nNesaf: Lliwiau Cydleoli Ar Stondin Arddangos POP


Rhaglen Hyfforddiant Gweithlu Connect 5 Gwent | Melo Cymru\nYdych chi’n gweithio ym Mwrdd Iechyd Prifysgol Aneurin Bevan, a adnabyddir fel ardal ‘Gwent’ (Blaenau Gwent, Caerffili, Sir Fynwy, Casnewydd neu Dorfaen)?\nYdych chi eisiau gwella eich lles meddyliol?\nYdych chi eisiau teimlo’n fwy hyderus i gael sgyrsiau am iechyd a lles meddyliol a gwybod lle i gyfeirio pobl am gymorth?\nOs ydych, yna mae Connect 5 Gwent i chi!\nIsod fe welwch ddolenni i’ch helpu i ddysgu mwy am raglen Connect 5 Gwent. Dewiswch opsiwn i fynd i lawr i’r adran berthnasol ar y dudalen.\nBeth yw Connect 5 Gwent? ↓\nAr gyfer pwy mae’r hyfforddiant? ↓\nBeth yw diben Connect 5 Gwent? ↓\nModiwlau Hyfforddiant ↓\nSut cyflwynir Connect 5 Gwent? ↓\nPwy sy’n cyflwyno’r hyfforddiant yng Ngwent? ↓\nFaint mae’n gostio? ↓\nBeth sydd wedi’i gynnwys? ↓\nSut ydw i’n archebu lle? ↓\nBeth sydd ei angen i ddod yn Hyfforddwr Connect 5 Gwent? ↓\nYdych chi’n poeni ammdanoch eich hun neu rywun arall?\nOs ydych chi’n poeni amdanoch eich hun, rhywun sy’n annwyl i chi, ffrind neu gydweithiwr, mae’n bwysig ceisio cymorth.\nCeisio cymorth nawr\nBeth yw Connect 5 Gwent?\nLansiwyd Connect 5 Gwent yn ardal BIP Aneurin Bevan ym mis Ionawr 2021. Ei nod yw gwella lles meddyliol y boblogaeth drwy helpu cyfranogwyr i wneud y canlynol:\nDeall yn well sut i wella eu lles meddyliol eu hunain a lles meddyliol pobl eraill\nGwella eu sgiliau a’u hyder i gael sgyrsiau pob dydd ynglŷn â lles meddyliol\nConnect 5 yw’r rhaglen hyfforddiant hybu iechyd meddwl seiliedig ar dystiolaeth gyntaf, a’r unig un o’i bath, sydd ar gael yn y DU. Ardal BIP Aneurin Bevan yw’r unig ardal yng Nghymru sy’n darparu’r rhaglen hyfforddiant hon.\nTaflen Connect 5 Gwent\nGweld y daflen ar-lein fyw.\nDim ond yn Saesneg y mae hon ar gael.\nLawrlwytho nawr ↓\nMae cyrsiau wedi’u hariannu’n llawn ar gael i holl staff iechyd a gofal cymdeithasol lleol. Gall gweithluoedd eraill naill ai gyrchu’r hyfforddiant hwn trwy eu sefydliad eu hunain (os oes ganddynt Hyfforddwr) neu drwy Hyfforddwr cymeradwyedig lleol. Mae cyfyngiad ar niferoedd.\nMae BIP Aneurin Bevan yn annog pob sefydliad mawr yn ardal ein Bwrdd Iechyd i fanteisio ar gyrsiau Hyfforddi’r Hyfforddwr am ddim fel y gallant gyflwyno Connect 5 Gwent yn fewnol. Mae holl leoedd ar gyrsiau Hyfforddi’r Hyfforddwr wedi’u hariannu’n llawn gan BIP Aneurin Bevan a bydd pob hyfforddwr lleol yn derbyn deunydd hyfforddi, cefnogaeth barhaus ac aelodaeth o rwydwaith Hyfforddwyr lleol a hynny am ddim.\nAriennir Connect 5 Gwent gan raglen Trawsnewid Llywodraeth Cymru ar gyfer 2021/22.\nBeth yw diben Connect 5 Gwent?\nMae Connect 5 Gwent yn rhoi gwybodaeth a sgiliau i gyfranogwyr yr hyfforddiant i wella eu lles meddyliol eu hunain. Mae hefyd yn cynyddu eu hyder i gael sgyrsiau pob dydd am iechyd a lles meddyliol gan gynnwys ymwybyddiaeth o hunanladdiad.\nMae hyfforddiant Connect 5 Gwent yn darparu pecyn cymorth atal cydweithredol seiliedig ar dystiolaeth sy’n hyrwyddo gwybodaeth, dealltwriaeth ac ymwybyddiaeth seicolegol a datblygiad sgiliau. Mae hyn yn annog y rheini sydd wedi’u hyfforddi i ofalu am eu hunain a hefyd cefnogi’r bobl y maent yn cysylltu â nhw i wneud hynny.\nMae tri modiwl hyfforddiant a phob un yn gynyddol o ran sgiliau. Nid oes angen i’r cyfranogwyr fynychu pob un o’r tri modiwl ond rhaid eu mynychu mewn modd dilynol.\nCyngor Byr (Hanner Diwrnod)\nCyflwyniad i Connect 5 Gwent ar gyfer unrhyw un sydd eisiau gwella ei les meddyliol ac sydd â’r cyfle i roi cyngor byr am les.\nYmyriad Byr (Hanner Diwrnod)\nMae hwn yn adeiladu ar Fodiwl 1 fel bod cyfranogwyr yn deall anghenion lles ac yn gallu cynnig ymyriadau lles byr untro fel rhan o’u rôl.\nYmyriad Byr Estynedig (Hanner Diwrnod)\nEhangu ar y wybodaeth a’r sgiliau a ddatblygwyd ym modiwlau 1 a 2 er mwyn ysgogi a chefnogi pobl i wneud newidiadau i wella eu hiechyd a lles meddyliol.\nTrwy ddewis y lefel/au mwyaf priodol bydd y cyfranogwyr yn cael yr hyder, y wybodaeth a’r sgiliau i’w defnyddio yn eu rhyngweithio â phobl bob dydd er mwyn gwella eu lles meddyliol, ar y lefel gywir iddynt hwy.\nSut cyflwynir Connect 5 Gwent?\nAr hyn o bryd cyflwynir y 3 ar-lein. Y platfform a ffafrir yw Zoom, er y gall rhai hyfforddwyr eu cyflwyno drwy Microsoft Teams. Pan fydd y canllawiau pellter cymdeithasol yn caniatáu hynny, cynigir y cwrs wyneb yn wyneb hefyd.\nPwy sy’n cyflwyno’r hyfforddiant yng Ngwent?\nYng Ngwent rydym yn mabwysiadu model Rhaeadru neu Hyfforddi’r Hyfforddwr ar gyfer cyflwyno Connect 5 Gwent. Rydym yn chwilio am Hyfforddwyr o sefydliadau lleol y mae eu staff yn cyflwyno ar hyn o bryd, neu’n barod i gyflwyno fel rhan o’u rôl, hyfforddiant i gymheiriaid, cydweithwyr a/neu bartneriaid.\nMae’r cwrs Hyfforddiant Rhaeadru am ddim. Bydd gofyn i Hyfforddwyr ymuno â rhwydwaith Hyfforddwyr Connect 5 Gwent lleol a rhoddir mynediad iddynt at adnoddau hyfforddiant, adnoddau lles meddyliol, deunydd darllen cefndir ac offer gwerthuso. Bydd gofyn i Hyfforddwyr gefnogi gwerthusiad y rhaglen.\nGweler rhestr o hyfforddwyr lleol isod ↓\nMae rhaglen hyfforddiant Connect 5 Gwent am ddim ac wedi’i hariannu’n llawn gan Lywodraeth Cymru.\nBeth sydd wedi’i gynnwys?\nBydd yr holl gyfranogwyr yn derbyn copïau o adnoddau hyfforddiant Connect 5 Gwent, gwybodaeth ynglŷn â lle i ddod o hyd i adnoddau lleol yn ogystal â thystysgrif presenoldeb. Trwy gofrestru gan ddefnyddio Offeryn Rheoli Digwyddiad Connect 5 Gwent gallwch gael mynediad at yr adnoddau hyn a dilyn eich cynnydd.\nOs ydych yn byw neu’n gweithio yn yr ardaloedd canlynol yna cliciwch ar y ddolen ar gyfer eich Hyfforddwr lleol:\nBlaenau Gwent | Sheree Williams, Credau Training & Consultancy\nCaerffili | Gareth Turner, Mind Caerffili\nSir Fynwy | Lisa Grant, Sir Fynwy Mind\nCasnewydd | Lisa Van Os, Mind Casnewydd\nTorfaen | Victoria English, Victoria English Wellbeing\nGwiriwch a oes gan eich sefydliad ei hyfforddwr Connect 5 Gwent ei hun:\nAdran Gwasanaethau Cymdeithasol Cyngor Bwrdeistref Sirol\nBlaenau Gwent/Caerffili | Louise Reed-Gibb\nBron Afon | Tanya Aicardi\nYmddiriedolaeth Gofalwyr De Ddwyrain Cymru | Lisa Yokwe\nAdran Gwaith a Phensiynau | Deb Morgan\nGrowing Space | Karen Morgan\nLlamau | Mia Hollsing\nCyngor Bwrdeistref Sirol Torfaen | Hayley Parker\nOs oes gennych unrhyw ymholiadau eraill am Connect 5 Gwent cysylltwch ag [email protected]\nBeth sydd ei angen i ddod yn Hyfforddwr Connect 5 Gwent?\nI gael rhagor o wybodaeth gweler enghraifft o Ffurflen Ymrwymiad Hyfforddwr Connect 5 Gwent.\nProfiad o gyflwyno hyfforddiant NEU fod yn barod i dreulio amser yn datblygu sgiliau hyfforddi.\nSgiliau rhyngbersonol a chyfathrebu da.\nProfiad o gyflwyno hyfforddiant ar-lein NEU fod yn barod i dreulio amser yn datblygu’r sgil hon.\nDiddordeb mewn iechyd a lles meddyliol.\nOs oes gennych ddiddordeb mewn dysgu mwy am ddod yn Hyfforddwr Connect 5 Gwent cysylltwch â [email protected]\nByddem yn hoffi clywed gennych!\nI gael rhagor o wybodaeth gweler enghraifft o Ffurflen Ymroddiad Hyfforddwr Connect 5 Gwent:\nGweler y telerau ac amodau ar gyfer dysgu. (Dim ond yn Saesneg y mae hwn ar gael).\nLawrlwtho nawr ↓


BlogMenai.com: March 2011\nCliciwch ar y ddelwedd i'w gweld yn iawn.\nY drwg efo gwleidydda personol ydi y gall unrhyw un chwarae'r gem os oes yna darged addas ar gael. Pan bod y sawl sy'n gwleidydda'n bersonol yn darged delfrydol ei hun mae'n gofyn am drwbwl braidd.\nUn o bleserau bach cadw blog gwleidyddol ydi'r holl stwff gwleidyddol sy'n cyrraedd blwch derbyn e bost dyn. Er enghraifft daeth y poster isod tros y penwythnos.\nRwan peidiwch a fy nghamddeall i - 'dwi ddim yn cytuno a neges greiddiol y poster, sef y dylid pleidleisio yn dactegol yn erbyn Llafur. I'r gwrthwyneb, fyddwn i ddim yn awgrymu i neb yng Nghymru i bleidleisio i unrhyw blaid unoliaethol o dan unrhyw amgylchiadau.\nWedi dweud hynny mae'r poster yn ddiddorol oherwydd ei fod yn dangos sut y gellir defnyddio arddull Hain o wleidydda personol yn erbyn Hain ei hun. Mi fyddwn i wedi gallu meddwl am bethau mwy cas i'w dweud am Hain (ac yn wir 'dwi wedi yn y gorffennol ar y blog yma), ond mae rhai o'r pwyntiau yn canfod y targed yn ddigon twt. Gwneir defnydd o'r ffaith bod Hain yn gymeriad cynhenus sy'n creu gwrthdaro hyd yn oed oddi mewn i'w blaid ei hun.\nGyda llywodraeth y Cynulliad yn gymharol boblogaidd, a Carwyn Jones yn mwynhau mis mel gwleidyddol cymharol hir, mae ffigwr sinicaidd, chwerw nad oes ganddo fawr hygrededd bellach fel Hain yn darged da - hyd yn oed os nad yw'n sefyll etholiad ar Fai 5.\nPosted by Cai Larsen 36 comments: Links to this post\nLabels: Llafur, Peter Hain\nA barnu oddi wrth y dadansoddiad yma ar Britain Votes mae yna pob math o bosibiliadau. Mae posibilrwydd bach iawn i pob un o'r pedwar Tori, gael ei ethol mae'n bosibl hefyd i Heledd Fychan a Llyr Hughes Griffith gael seddi. Mae yna bosibilrwydd hefyd i UKIP ennill sedd. Mae'n weddol sicr na fydd Llafur yn ennill sedd ranbarthol ac mae'n debygol iawn y bydd y Lib Dems yn colli eu sedd ranbarthol nhw. Y sefyllfa fwyaf tebygol efallai ydi dau Dori, un Plaid Cymru a'r olaf rhwng Sanbach (Tori) a Heledd Fychan (Plaid Cymru).\nMae yna aml i un - fi yn gynwysedig - wedi bod yn darogan ers tro byd nad oes gan yr SNP fawr o obaith i ddal gafael ar rym yn Senedd yr Alban. Ond gyda'r etholiadau hynny yn dynesu, mae'n ymddangos bod symudiad sylweddol i'w cyfeiriad, ac mae cyfres o bolau yn cadarnhau hynny. Er enghraifft mae pol TNS-BMRB/STV a gyhoeddwyd heddiw yn awgrymu bod pethau bellach mor agos ag y gallant fod.\nPan fydd yr ymgyrch yn mynd rhagddi bydd mwy a mwy o ffocws ar y ddau Weinidog Cyntaf posibl - Iain Gray ac Alex Salmond. fydd y gymhariaeth yna ddim o fantais i Lafur.\nLabels: Etholiadau, SNP\nRoedd yn anodd peidio gwenu wrth ddarllen yr holl bethau oedd yn mynd trwy feddwl John Redwood wrth bendroni uwch ei ffurflen cyfrifiad os mai Prydeiniwr neu Sais ydi o – datganoli i Gymru / yr Alban, anhegwch gorfod llenwi’r ffurflen, cynllwyn dychmygol gan Alex Salmond, Barnett, hawliau sifil, tueddiad Cymry ac Albanwyr i fwynhau gweld Lloegr yn colli mewn chwaraeon, yr Undeb Ewropeaidd, balkanisation (beth bynnag ydi hynny) , y llywodraeth Lafur diwethaf. Roedd pob ystyriaeth yn wleidyddol mewn rhyw ffordd neu’i gilydd, ac roedd y rhan fwyaf ohonynt yn esiamplau digon gogleisiol o hunan dosduri’r Dde Seisnig.\nOnd – roedd Redwood yn gywir ar un ystyr o leiaf – mae’r weithred o lenwi’r ffurflen yn un sydd yn ei hanfod yn wleidyddol, gyda’r cwestiynau ynglyn ag ethnigrwydd, hunaniaeth, iaith, crefydd a nifer o’r lleill o ran hynny ag arwyddocad gwleidyddol iddynt. Felly mae pethau wedi bod erioed wrth gwrs – pan mae llywodraethau yn dechrau cyfri pobl a choledu gwybodaeth amdanynt, yna mae’r broses yn un wleidyddol yn ogystal ag yn un fiwrocrataidd.\nGyda chyn lleied o bobl yn pleidleisio, na’n cymryd rhan mewn unrhyw fath arall o wleidydda yn yr oes sydd ohoni, mae’n rhyfedd braidd mai llenwi’r ffurflen cyfrifiad fydd gweithred fwyaf gwleidyddol llawer iawn o bobl eleni.\nLabels: y cyfrifiad\nDiolch i PlaidWrecsam am dynnu sylw at y newyddion trist nad ydi y North Wales Credit Union yn gwneud defnydd o unrhyw fath o'r Gymraeg ar eu gwefannau. Mae'n arbennig o drist nodi bod hyd yn oed gwefan Undeb Credyd y Llechen yn gyfangwbl Saesneg - er bod mwyafrif llethol cwsmeriaid yr Undeb yn Gymry Cymraeg, ac er ei bod yn derbyn cymorth ariannol gan y Cynulliad. Mae pencadlys yr Undeb yn Stryd Llyn, Caernarfon.\nOs oes unrhyw un yn amau'r angen am ddeddf a chomisiynydd iaith i amddiffyn hawliau Cymry Cymraeg, mae'r hyfdra rhyfeddol yma'n ateb yr amheuon hynny'n eithaf twt. Gallwch gwyno trwy e bostio'r cyfeiriad yma: info@northwalescu.co.uk\nLabels: Y Gymraeg\nTref Caernarfon, Andy Banner-Price a Llais Gwynedd\nCliciwch ar y delweddau os na allwch eu gweld\nLlythyr ydi'r cyntaf gan berchenog gwesty - neu Dy Gwledig Plasdinas, sydd wedi ei leoli yn y Bontnewydd, ger Caernarfon at gynghorydd yr ardal honno, Chris Hughes. Mae Chris wrth gwrs yn aelod o Lais Gwynedd. Llythyr uniaith Saesneg gan Chris i Gyngor Tref Caernarfon yn gofyn i gynghorwyr y cyngor hwnnw beth maent yn bwriadu ei wneud i ymateb i ofidiau'r perchenog, Mr Banner-Price ydi'r ail.\nEfallai y dylwn ddweud gair neu ddau am dref Caernarfon - i'r rhai ohonoch sydd yn byw ymhell oddi wrthi. Mae'n dref o tua 10,000 o bobl ar arfordir gogleddol Gogledd Orllewin Cymru. Mae'n dref gymdeithasegol gymhleth gydag un o wardiau cyfoethocaf y Gogledd yn ymestyn ar hyd y Fenai, ond un o wardiau mwyaf difreintiedig y Gogledd ymhellach i'r de. Mae i'r dref ddosbarth gweithiol, trefol sylweddol - ond mae iddi hefyd ddosbarth canol. Yr hyn sydd yn taro ymwelwyr nad ydynt yn gyfarwydd a Gogledd Orllewin Cymru ydi cryfder y Gymraeg yma - y Gymraeg a glywir yn llawer amlach na pheidio ar y strydoedd - pob stryd - a'r Gymraeg a ddefnyddir gan amlaf gan bobl o pob dosbarth cymdeithasol. Yn ol cyfrifiad 2001 roedd rhwng 80% a 90% o boblogaeth pob ward yn y dref yn siarad yr iaith. Mae'n dref sydd hefyd wedi derbyn buddsoddiad preifat a chyhoeddus. Lleolir canolfan hamdden a chanolfan denis yn y dref, mae yma hefyd ganolfan gelfyddydol, amgueddfeydd, datblygiad sylweddol wrth Doc Fictoria. Cafwyd gwaith sylweddol diweddar i uwchraddio'r maes a llawer o'r tai cymdeithasol sydd yn y dref. Ceir amrediad eang o siopau sydd at ddant twristiaid, mae yna amrywiaeth o dafarnau a chlybiau nos yn y dref ac mae yna lawer iawn mwy o lefydd bwyta na sydd i'w cael yn ninas Bangor sydd ychydig filltiroedd i ffwrdd. Mae canolfan hwylio Cymru ar gyrion y dref, ceir canolfan ddringo yng Ngheunant, ac mae'r dref yn agos at yr Wyddfa a Pharc Cenedlaethol Eryri. Dyna pam (ynghyd a'r castell wrth gwrs) bod canoedd o filoedd o dwristiaid yn heidio i'r dref yn flynyddol.\nRwan, mae'n ymddangos i mi mai pobl Caernarfon ydi problem Mr Banner-Price yn y bon. Efallai bod yna lawer o bobl ifanc ar hyd strydoedd y dref - ond eu tref nhw ydi hi. Ymhle mae Mr Banner-Price eisiau iddynt fynd i siopa a hamddena? Efallai bod pobl yn smocio y tu allan i dafarnau, ond mae'n anghyfreithlon smocio'r tu mewn i dafarn - mae gan bobl hawl i smocio a mynychu tafarn. Gall y dref fod yn swnllyd - yn arbennig wedi iddi nosi - ond mae'n dref fyrlymus, a bydd pobl yn dod yma o bell ac agos am noson allan - yn arbennig felly Cymry Cymraeg o ardaloedd gwledig. Mae yna ychydig o ethos tref porthladd wedi aros efo'r dref - er nad ydi wedi bod yn dref felly am ddegawdau lawer.\n'Dydi hyn oll ddim yn broblem i'r rhan fwyaf o'r canoedd o filoedd o bobl o'r ochr arall i Glawdd Offa a thu hwnt sydd yn ymweld a'r dref yn flynyddol - ac yn aml yn dychwelyd. Problem Mr Bonner-Price ydi natur ei sefydliad, a'r cleiantel sy'n dod i aros yno. Gall aros ym Mhlasdinas gostio cymaint a £250 y person y noson (er os ydych yn rhannu 'stafell ac yn mynd ar amser distaw gallwch gael cryn fargen). Mae'n debyg gen i y byddai pobl sy'n gallu talu cymaint a hyn yn fwy cyfforddus yn Stratford Upon Avon nag ydynt yn Nhre'r Cofis, ac mae'n ddigon posibl nad ydynt yn teimlo'n saff ac yn gyfforddus pan fyddant yn dod i gysylltiad a phobl o ddosbarthiadau cymdeithasol eraill. Ond eu problem nhw ydi hynny - nid problem trigolion Caernarfon. Mae'n ddigon posibl bod person sydd wedi treulio ei fywyd mewn pentref cefnog yn Surrey yn teimlo'n anghyfforddus yn cystadlu am sylw wrth y bar ar nos Sadwrn brysur yn y Goron - ond felly mae pethau mae gen i ofn - pan mae'r rhan fwyaf o bobl yn mynd ar eu gwyliau, maen nhw'n derbyn bod pethau ychydig yn wahanol i'r hyn ydynt adref.\nMae Caernarfon yr hyn ydyw - tref fyrlymus, fler, ddiddorol, Gymreig sydd a'r rhan fwyaf o'i phoblogaeth o gefndir dosbarth gweithiol. Felly y bu am ganrifoedd, ac felly y bydd gobeithio. Mae gen i ofn na fydd pobl y dref yn cowtowio i gleiantel cyfoethog Mr Bonner-Price, ta waeth faint mae hwnnw'n cwyno, a tha waeth faint o gefnogaeth mae'n llwyddo i'w ddenu gan gynghorwyr Llais Gwynedd.\nLabels: Caernarfon, Llais Gwynedd\nDraw ar Flog Hen Rech Flin mae Alwyn yn mynd trwy'i bethau oherwydd awgrymiadau Ieuan Wyn Jones nad yw'r Blaid yn debygol o glymbleidio efo'r Toriaid, ac yn bygwth rhoi ei bleidlais bost yn y bin sbwriel yn hytrach nag yn y post. Mae'r math yma o beth yn digwydd yn achlysurol ar flogiau Alwyn.\nCasineb Alwyn at Lafur oherwydd ei ganfyddiad o 'wrth Gymreigrwydd' y blaid honno ydi un o'r rhesymau am ei anhapusrwydd. Rwan mae'n hawdd creu naratif sy'n portreadu Llafur fel plaid wrth Gymreig - byddai enwau megis George Thomas, Don Touig, Kim Howells ac ati yn codi yn aml mewn stori felly. Gellid hefyd wrth gwrs greu naratif tebyg am y Toriaid - byddai'r enwau a'r hanesion canlynol yn codi'n aml yn hwnnw - Delwyn Williams, David Davies, gwrthwynebiad y Toriaid i'r Swyddfa Gymreig a datganoli yn 79 a 97, toriadau diweddar i gyllideb S4C ac ati.\nGellid creu naratif fyddai'n dweud stori wahanol am y ddwy blaid wrth gwrs - mi fyddai Cledwyn Hughes, Elustan Morgan, Carwyn Jones, cefnogaeth i ddatganoli, sefydlu'r Swyddfa Gymreig ac ati yn codi mewn stori felly am y Blaid Lafur, ac mi fyddai Wyn Roberts, Glyn Davies, sefydlu S4C, deddfau iaith ac ati yn codi mewn un am y Toriaid.\nY gwir ydi nad ydi'r naill blaid na'r llall yn cael eu gyrru gan syniadaethau cenedlaetholdeb Gymreig - felly maent iddynt elfennau sydd yn wrthwynebus i genedlaetholdeb Cymreig, ac mae iddynt elfennau nad ydynt yn wrthwynebus. Weithiau maent yn gwneud pethau sydd at ddant y cenedlaetholwr Cymreig, ac weithiau maent yn gwneud rhywbeth gwrth genedlaetholgar. Fel rheol canlyniad i bwysau o gyfeiriad cenedlaethlwyr Cymreig ydi'r camau cadarnhaol - weithiau o gyfeiriad Plaid Cymru, ac weithiau o gyfeiriad mudiadau amgen megis Cymdeithas yr Iaith Gymraeg.\nLlywodraeth Cymru'n Un ydi'r esiampl orau o allu cenedlaetholwyr i ddylanwadu er budd Cymru. Ers 2007 mae'r achos cenedlaethol wedi cymryd camau breision ymlaen - hawliau deddfu i'r Cynulliad, deddf iaith, coleg ffederal, comisiynydd iaith, uwchraddio system drafnidiaeth oddi mewn i'r wlad, codi statws henebion cynhenid Gymreig, Holtham, ymrwymiad i greu gwlad ddwyieithog ac ati. Yn wir go brin i Gymru symud yn ei blaen cymaint yn ystod unrhyw gyfnod yn ei hanes.\nCanlyniad ydi hyn oll i wleidyddiaeth y pragmatydd, ac nid i wleidyddiaeth y purydd. Cyfaddawd ydi Cymru'n Un, ond un sydd wedi dod a llawer iawn i Gymru - ac o ganlyniad mae'n anodd gweld pam bod cenedlaetholwyr fel Alwyn a HoR yn casau'r Cytundeb i'r fath raddau. Mi fyddwn wedi rhyw feddwl y byddai'r rhan fwyaf o genedlaetholwyr yn gobeithio am fwy o'r hyn a gafwyd - ond dyna fo, dwi ddim yn un da iawn am ddeall sut mae eraill yn meddwl.\nMae peth sylwedd i ddadl Alwyn y byddai clymblaid efo'r Toriaid a'r Lib Dems (pe etholir unrhyw Lib Dems) yn cynyddu gallu'r Blaid i ddylanwadu ar lywodraeth San Steffan. Ond ydi hynny'n dal dwr mewn gwirionedd? Ydi hi'n debygol bod cael Nick Bourne yn ddirprwy brif weinidog yn y Cynulliad yn ddigon uchel ar restr blaenoriaethau Cameron i'w annog i ildio consesiynau mawr? Dwi ddim yn meddwl rhywsut.\nYn bwysicach, mae yna'r mater o realpolitik. Mae'r brand Toriaidd yn wenwynig yn y rhan fwyaf o Gymru. Yn 2007 doedd hynny ddim mor bwysig oherwydd bod Llafur hefyd yn amhoblogaidd iawn. Felly roedd Clymblaid yr Enfys yn wleidyddol bosibl.\n'Dydi hynny ddim yn wir yn 2011. Fel mae pethau ar hyn o bryd, mae'n ddigon posibl y bydd Llafur mewn sefyllfa i ffurfio llywodraeth ar eu pen eu hunain ym Mis Mai. Byddai clymu'r Blaid - gyda'r gydadran sylweddol o'i chefnogaeth sy'n gweithio yn y sector cyhoeddus, neu sy'n ddibynol ar wariant cyhoeddus mewn ffyrdd eraill - i frand gwenwynig y Toriaid yn sicrhau degau o filoedd o bleidleisiau ychwanegol i Lafur. Byddai hynny yn ei dro yn sicrhau llywodraeth fwyafrifol Llafur.\nGo brin y bydd agenda'r cenedlaetholwr yn symud modfedd yn ei blaen am bedair blynedd o leiaf mewn amgylchiadau felly. Yn wir mae'n fwy na thebyg mai llithro'n ol fyddai pethau.\nLabels: Alwyn ap Huw, Plaid Cymru\nMae'n debyg y dylid cydymdeimlo efo'r awdur Cymreig, Julian Ruck. Yn ol ei flog mae'r iaith Gymraeg yn gwneud iddo fethu trenau - ac mae hynny yn brofiad anymunol iawn wrth gwrs. 'Dydi Julian ddim yn hoffi'r Gymraeg, ond nid y ffaith ei bod yn gwneud iddo fethu ei dren ydi'r unig reswm nad yw'n hoff o'r iaith - dydi o ddim yn hoffi ei swn chwaith:\nThat may sound shocking considering I’m a Welsh author, but cards on the table, this particular form of communication sounds like a turkey being strangled and should, like the Dodo, have been confined to the history books years ago.\nConstantly having this gobbledygook rammed down my throat is too much. It’s made me miss my train on more than a few occasions I can tell you.\nYn anffodus 'dydi Julian ddim yn manylu ynglyn a sut yn union mae'r iaith Gymraeg yn ei ddrysu i'r fath raddau fel na all gyflawni tasg mor elfennol a dal tren. 'Dydi o ddim yn dweud chwaith os ydi ei gyflwr Paflofaidd yn ei ddrysu mewn ffyrdd eraill, a'i atal rhag cyflawni tasgau syml eraill - gwneud defnydd priodol o'r toiled er enghraifft.\nRwan, mae'n weddol siwr bod darllenwyr blogmenai i gyd bron yn Gymry Cymraeg, felly efallai y byddai'n syniad i mi bostio cyfeiriad e bost Julian rhag ofn bod rhai yn eich plith eisiau ymddiheuro am fod yn siaradwyr iaith sy'n peri'r fath broblemau - enquiries@julianruck.co.uk\nPosted by Cai Larsen 21 comments: Links to this post\nMae'n mynd yn arfer braidd yn ddiweddar i'r Blaid Lafur yn Llundain, a fersiwn Gymreig y blaid siarad efo dau lais cwbl wahanol. Owen Smith oedd wrthi ychydig ddyddiau yn ol yn grwgnach am gynlluniau'r Blaid i godi arian cyfalaf er bod Jane Hutt yn ymddangos yn ddigon hapus efo'r cynlluniau hynny - ac yn wir wedi trafod cynlluniau tebyg ei hun.\nAc wedyn dyna i ni Peter Hain yn ymosod ar Ieuan Wyn Jones, a Carwyn Jones yntau yn amddiffyn ei ddirprwy. Mae hefyd yn weddol amlwg bellach nad oedd Hain eisiau gweld refferendwm ar bwerau deddfu i'r Cynulliad am flynyddoedd - yn groes i Gytundeb Cymru'n Un, ac yn groes i bolisi swyddogol ei blaid ei hun.\nPan ffurfiwyd Cymru'n Un, roedd rhai pobl yn meddwl y byddai'r cytundeb yn creu tyndra, ac efallai hollt oddi mewn i Blaid Cymru. Mae'n ymddangos bod y darogan yn gywir - ond mewn perthynas a'r blaid anghywir - cadwodd Plaid Cymru yn rhyfeddol o gytun yn sgil y clymbleidio a Llafur.\nMae'n ymddangos bod y Blaid Lafur Gymreig, fodd bynnag, wedi ei hollti rhwng y sawl sydd a'u ffocws ar y Cynulliad, a rheiny sy'n gweld San Steffan yn ganolbwynt y Bydysawd. Yn wir mae'n ymddangos weithiau nad ydi'r cynrychiolwyr etholedig yn y naill sefydliad yn ymwybodol o'r hyn mae eu cyd Lafurwyr yn y sefydliad arall yn ei ddweud, na'i wneud. Efallai nad oes yna unrhyw strwythur mewnol gan y blaid i gyd gynllunio - nag yn wir i gyd siarad.\nBydd yn ddiddorol gweld pa effaith gaiff y lleihad arfaethedig yn niferoedd aelodau seneddol Llafur yn San Steffan ar yr hollt cynyddol ac arwyddocaol yma oddi mewn i'r blaid.\nA lluoedd Prydain - ymysg eraill - wrthi bymtheg y dwsin yn difa arfau rhyfel yn y Dwyrain Canol efallai ei bod werth atgoffa ein hunain o ffynhonnell y mynyddoedd o arfau sydd yn bla ar y rhan arbennig yma o'r byd. Daw'r rhan fwyaf o'r stwff o ddigon o'r Gorllewin ac o gyn wledydd y Bloc Comiwnyddol.\nIsod ceir manylion allforion arfau o Brydain i'r Dwyrain Canol y llynedd - 'dwi wedi dwyn yr holl wybodaeth o datablog y Guardian.\nMi fydd y mwyaf (ac yn wir y lleiaf) sylwgar yn eich plith yn sylwi i beth o'r arfau bychan a'r offer ymosod ar dorfeydd sydd wedi eu defnyddio yn erbyn ei ddinasyddion gan Gaddafi tros yr wythnosau diwethaf wedi eu gwerthu iddo gan y DU. Mae'n anodd iawn dychmygu ar bwy ond ei bobl ei hun y byddai Gaddafi yn defnyddio offer 'rheoli' torfeydd.\nAll strategic export licenses\nTotal value of military & military/other licences\nTOTAL MILITARY LICENSES\nExamples of products sold Q4 2009 to End Q3 2010\nAlgeria 270,262,166 270,008,961 5 Combat helicopters\nBahrain 6,361,444 3,063,425 45 Aircraft parts; assault rifles; tear gas; ammunition\nEgypt 16,804,843 4,007,966 31 Bombs, missiles, body armour,\nIran 424,174,977 0 0 Non-military such as civil aircraft components, imaging cameras\nIraq 476,555,614 4,772,784 31 Body armour, weapon sights, gun parts\nIsrael 26,733,874 4,639,459 91 Armoured plate, gas mask filters, signalling equipment, radar equipment\nJordan 20,972,889 11,994,142 51 Armoured vehicles, gun parts, gas mask filters\nKuwait 14,487,907 6,473,940 38 Anti-riot shields; patrol boats; military software\nLebanon 6,206,142 784,282 5 Body armour; shotguns\nLibya 214,846,615 33,899,335 25 Ammunition; crowd-control equipment; tear gas\nMorocco 2,165,881 1,149,102 18 Bomb-making parts; 'swarming' ropes; thermal imaging equipment\nOman 13,986,422 9,361,120 122 Combat aircraft parts; parts for unmanned 'drones'; tank parts\nQatar 13,122,884 3,875,753 22 Crowd-control ammunition; military cargo vehicles; missile parts\nSaudi Arabia 139,718,960 64,311,296 98 4-wheel drive vehicles; armoured personnel carriers, air surveillance equipment\nSyria 2,676,460 30,000 1 Small arms ammunition\nTunisia 4,504,745 131,273 10 Radar equipment; gun parts\nUnited Arab Emirates 210,415,462 15,890,384 152 Military software; heavy machine guns; weapon sights\nYemen 285,247 160,245 4 Body armour; ammunition\nTotal 1,864,282,532 434,553,467 749\n'Dydi'r DU ddim ar ei phen ei hun wrth gwrs - mae nifer o wledydd yn gyfrifol am arfogi Gaddafi. Gallwch weld y manylion yma.\nLabels: diwydiant arfau, Materion tramor\nAnaml iawn y bydd blogmenai yn trafod materion brenhinol - ond dyma i chi ail flogiad ar y pwnc mewn ychydig oriau. Ymddengys bod ein prifddinas ymysg yr ardaloedd mwyaf parod i gynnal parti i ddathlu'r diwrnod mawr yn y DU - gyda Llundain yn unig efo mwy o bartion ar y gweill. Llongyfarchiadau hefyd i Weriniaeth Sosialaidd Rhondda Cynon Taf am ddangos cymaint o frwdfrydedd brenhinol.\nBeth bynnag - dyma'r sgor hyd yn hyn o ran partion sydd wedi eu trefnu, neu sydd yn y broses o gael eu trefnu.\nSIR Nifer Partion\nYnys Mon 0\nPen y Bont 3\nCastell Nedd Port Talbot 3\nRhondda Cynon Taf 17\nBro Morgannwg 4\nData i gyd gan y BBC\nLabels: Caerdydd, Teulu brenhinol\nYmweliad brenhines Lloegr ag Iwerddon i fynd rhagddo wedi'r cwbl\n'Dwi'n siwr y bydd yn fater o gryn ryddhad i ddarllenwyr blogmenai ddeall bod ymweliad Elizabeth Windsor ag Iwerddon o Fai 17 i Fai 20 yn saff. Yn gynharach roedd yn ymddangos bod problem go ddrwg wedi codi wedi i berchenog y Players Lounge - tafarn yng nghanol Dulyn - John Stokes wahardd Mrs Windsor a'i theulu o'i dafarn, a gwneud y sefyllfa yn glir ar faner anferth ar flaen ei sefydliad. Yn ol Mr Stokes:\nI'm just warning her that she won't get served if she decides to drop in for a drink, to save me the embarrassment of having to tell her if she turns up, because it's a well-known pub and she might.\nAeth ymlaen i egluro pam nad oedd am ganiatau i Mrs Windsor na'i theulu yfed yn ei dafarn:\nI don't believe she has any right coming here whatsoever.\nWhen you hear the figures being thrown around about how much it will cost to bring her over, it's a disgrace. Surely money can be better used elsewhere?\n"My mother died of a brain hemorrhage when she was just 51 and they told us she could have been saved if she'd had a hospital bed. Why are we spending that money on this visit when we could invest in hospital beds?\nBeth bynnag, mae'r stori yma o leiaf yn diweddu'n hapus. Aeth un o gomisiynwyr y Garda i weld Mr Stokes a dweud wrtho y byddai'n colli ei drwydded i werthu alcohol oni bai ei fod yn tynnu'r faner i lawr ar unwaith.\nFelly dyna ni - mae Mrs Windsor yn rhydd i ymweld a thafarnau Dulyn ac i fynd am beint o stowt i dafarn Mr Stokes o ran hynny. Os ydi hi'n dewis gwneud hynny, gobeithio y bydd yn cofio mynd a'i phres efo hi. Mae ei mab hynaf yn enwog am ymweld a thafarnau pan mae ar ymweliadau swyddogol, a disgwyl cael ei beint am ddim oherwydd nad yw yn yr arfer o gario waled - tric sydd pob amser yn gweithio iddo fo ond byth i mi am rhyw reswm.\nLabels: Iwerddon, Teulu brenhinol\nMae Alwyn yn gwbl gywir i dynnu sylw at broblemau yn y polau YouGov sy'n cael eu cyhoeddi gan ITV - er nad yw ei awgrym (ysgafn gobeithio) y dylai cenedlaetholwyr geisio gwyrdroi'r pol trwy danysgrifo i gymryd rhan ynddo, a honni eu bod yn darllen y Mirror yn apelio rhyw lawer ataf i. Yn fy marn bach i 'dydi polau piniwn ddim yn effeithio rhyw lawer ar bolau go iawn yn y rhan fwyaf o amgylchiadau (er bod eithriadau). Oes yna unrhyw un yn cofio'r Lib Dems yn polio 33% yn ystod ymgyrch etholiad cyffredinol y llynedd?\nFel mae Alwyn yn nodi, mae'r ganran sy'n dweud eu bod am bleidleisio i Lafur cryn dipyn yn is yn y ffigyrau craidd nag yw erbyn i'r ffigyrau gael eu trin er mwyn ceisio eu gwneud yn gynrycholiadol o farn sampl cytbwys o'r etholwyr. Mae YouGov yn gofyn i bobl pa bapur maent yn ei ddarllen, ac maent yn pwyso pob pleidlais yn eu pol yng ngoleuni yr atebion hynny. Credant eu bod yn gwybod faint sy'n darllen pob papur mewn gwirionedd, ac maent yn gwybod bod y papur mae pobl yn ei ddarllen yn rhoi awgrym cryf o'r blaid maent yn pleidleisio iddi.\nA chymryd y pol YouGov diweddar i ystyriaeth mae'n amlwg bod eu dull o bwyso pleidleisiau i weddu patrymau darllen papur newydd yn cynyddu'r ganran Llafur yn sylweddol iawn. 'Rwan does yna ddim o'i le yn yr arfer o gynyddu gwerth rhai pleidleisiau a lleihau gwerth rhai eraill - mae'r cwmniau polau i gyd yn gwneud hyn mewn rhyw ffordd neu'i gilydd er mwyn gwneud eu canlyniadau yn gywirach. Ond mae'r ffaith bod y dull o ddefnyddio arferion darllen papur pobl yn anarferol iawn a bod y pwysiad tuag at Lafur mor drwm yn codi nifer o gwestiynau.\nY brif broblem ydi bod sampl YouGov yn ymddangos i fod anghynrychioladol iawn o'r boblogaeth yn gyffredinol - a'r mwyaf y camau mae'r cwmni yn gorfod eu cymryd i gywiro sampl amhriodol, y mwyaf y potensial i greu canlyniadau nad ydynt yn cynrychioli'r wir farn wleidyddol ar lawr gwlad. Y broblem eilradd ydi'r graddau mae YouGov yn deall y berthynas rhwng patrymau pleidleisio a phatrymau darllen papurau newydd yng Nghymru - ac yn arbennig felly mewn etholiadau Cynulliad. Ar gyfer patrymau pleidleisio San Steffan mae model YouGov wedi ei greu.\nO graffu yn fanylach ar fanylion y pol mae'n amlwg bod rhai o'r canfyddiadau yn awgrymu camgymeriadau polio (er fy mod yn derbyn bod margin of error lled fawr i is setiau pob pol bron). Er enghraifft ydi hi yn gredadwy mewn gwirionedd bod cefnogaeth Llafur cyn gryfed yng Ngorllewin a Chanolbarth Cymru - gyda'i phedair etholaeth wledig sydd a chefnogaeth Lafur isel iawn- a Chanol De Cymru drefol? Ydi hi'n gredadwy bod cefnogaeth Plaid Cymru yn gryfach yng Ngorllewin De Cymru lle nad oes ganddi cymaint ag un aelod Cynulliad etholaethol nag yw yn y Canolbarth a'r Gorllewin lle mae ganddi bedwar? Ydi hi'n gredadwy bod unarddeg gwaith cymaint o gefnogaeth i'r Blaid Werdd yng Nghanol De Cymru sefydlog ei phoblogaeth na sydd yn y Gorllewin a'r Canolbarth, gyda'i holl fewnfudwyr sy'n chwilio am ffordd amgen o fyw? Ydi hi'n bosibl i bleidlais y Lib Dems chwalu ar hyd a lled Prydain, ond cynyddu yng Ngogledd Cymru? Ydi hi'n bosibl bod cefnogaeth y Lib Dems wedi syrthio o 12.4% i 1% yng Ngorllewin De Cymru, ac mai sedd Peter Black ydi'r un lleiaf saff ymysg y Lib Dems sy'n ceisio cael eu hail ethol, yn hytrach na'r saffaf?\n'Rwan peidiwch a cham ddeall - 'dwi'n falch bod cwmniau o'r diwedd yn fodlon polio yn gyson yng Nghymru - 'dwi'n dymuno'n dda i'r cyfuniad ITV / YouGov. 'Dwi'n falch iawn bod polau tracio misol yn cael eu cynnal yng Nghymru o'r diwedd. 'Does yna neb yn fwy tebyg na fi o chwerthin ar ben gwleidyddion sy'n gwneud mor a mynydd o bolau sy'n dweud yr hyn maent eisiau ei glywed tra'n wfftio'n llwyr rhai sydd a neges nad ydynt yn ei hoffi. Mi fyddwn i hefyd yn derbyn bod stori fras polio YouGov - cynnydd i Lafur a chwalfa i'r Lib Dems yn debygol o fod yn wir. Ond 'dwi'n meddwl ei bod yn deg nodi hefyd bod gwaith i'w wneud o hyd ar fethodoleg y cwmni yng nghyd destun etholiadau Cynulliad. Mi fydd yr etholiadau o ddefnydd iddynt yn hyn o beth - bydd yn feincnod i fesur effeithiolrwydd eu methodoleg arni. Mae'r 'wyddoniaeth' o bolio yn ifanc yng Nghymru o hyd.\nGellir gweld y data moel yma, a sylwadau politicalbetting.com yma.\nMae'n dda deall bod y Cyrnol Gaddafi wedi rhyw hanner cadw un o'i ffrindiau o leiaf - yr Hogyn o Rachub - a hynny er gwaethau'r ffaith bod llawer o'i ffrindiau eraill yn cadw yn rhyfeddol o ddistaw ynglyn a'u cyfeillgarwch ar hyn o bryd.\nPosted by Cai Larsen 10 comments: Links to this post\nLabels: Materion tramor\n_ _ _ ar fod y cyngor cyntaf yng Nghymru i gael eu pwerau wedi eu trosglwyddo i gomisiynwyr annibynnol. Yn wir hyd y gwn i dyma'r tro cyntaf i'r ffasiwn beth ddigwydd yn y DU. Pwy fyddai wedi disgwyl i Gyngor Mon o bawb fod mor flaengar ac arloesol?\nMae'n rhaid bod pawb ar yr ynys yn hynod falch o'u cynghorwyr heno.\nLabels: Llywodraeth leol, Ynys Mon\nHmm - roedd yn ddiddorol gweld eitem y Bib ar Wales Today heno - eitem oedd yn ymwneud a'r ffaith bod Aelodau'r Cynulliad yn cael eu cyflogau wedi rhewi am bedair blynedd. Aeth y rhaglen ati i holi tri o bobl - roedd dau ohonynt eisiau gweld cyflogau'r aelodau yn cael eu haneru. Byddai hyn yn golygu y byddai'r sawl sydd a'r gyfrifoldeb am lunio polisi a deddfau iechyd, addysg, a hybu'r economi yng Nghymru yn cael eu talu llai na thrydanwyr, plymars, gweithwyr carffosiaeth, pobl trwsio ffonau, ffitars, pysgotwyr, nyrsus, gofaint ac ati. Nid oes rhaid dweud na chafodd y ffwlbri yma ei herio gan y cyflwynydd (Tomos Dafydd), ond yn hytrach aeth ati i nodi'n wybodus bod aelodau'r Cynulliad gyda rhai o'r cyflogau gorau yng Nghymru - fel petai'n arferol i wleidyddion weithio'n wirfoddol mewn gwledydd eraill.\nWel, efallai bod cyflog o fwy na £50,000 yn uchel mewn termau Cymreig - ond mae yna ddigon o lwybrau eraill y gellir eu dilyn er mwyn cael gwell cyflog - gallai gyrfa yn y BBC fod yn lwybr hynod broffidiol er enghraifft. Yn ol y Telegraph yn 2010 roedd 300 o fiwrocratiaid y Bib yn ennill mwy na £100,000. Yn wir cafodd Mark Thompson, y Prif Weithredwr £664,000 ymhell, bell mwy nag unrhyw wleidydd ym Mhrydain. Mae cyflog Cyfarwyddwr BBC Cymru yn llawer uwch nag ydi cyflog Gweinidog Cyntaf Cymru - a chyflog David Cameron o ran hynny. Wnawn ni ddim son am rai o'r 'ser' sy'n ymddangos ar y sgrin - roedd un ohonyn nhw, hyd yn ddiweddar yn ennill bron cymaint a phob aelod Cynulliad gyda'i gilydd.\nRwan, dwi'n siwr bod yr holl bobl yma sy'n cael cyflogau enfawr ar draul y sawl sy'n gorfod talu am eu trwyddedau teledu efo pethau ofnadwy o bwysig i'w gwneud - llawer pwysicach na'r manion sy'n mynd ag amser aelodau'r Cynulliad. Ond - ag ystyried yr amgylchiadau - efallai y byddai mymryn o wyleidd-dra yn briodol ar ran y Bib pan maent yn rhedeg eitemau ar gyflogau pobl eraill.\nAled Davies, amaethwr o Bowys ydi'r dyn lwcus.\nYmddengys ei fod yn gyn asiant i Glyn Davies. 'Dydi Arfon ddim y math o etholaeth lle mae'n bosibl i Dori gael unrhyw lwyddiant ynddi, felly mae'n edrych braidd fel petai'n cael ei hel i'r Gogledd i gael ychydig o brofiad etholiadol cyn cymryd drosodd gan Glyn - pan fydd hwnnw'n rhoi'r gorau iddi.\nMi fydd darllenwyr Golwg yn gwybod mai Christina Rees, cyn wraig Ron Davies fydd yn sefyll tros Lafur.. Mae'n fargyfreithiwr a hyfforddwr sboncen ac wedi bod yn weithgar ar ran y Blaid Lafur ers oes yr arth a'r blaidd. Bu'n rhaid iddi gamu i'r adwy wedi i Alwyn Humphreys ddianc i'r ystafell molchi i ail osod ei fascara wedi iddo fo a gweddill Llafurwyr De Clwyd gael ffrae fach a dechrau waldio ei gilydd efo'u bagiau llaw.\nEfallai na fyddai Alwyn wedi bod yn hapus yn Arfon, hyd yn oed petai trwy rhyw ryfedd wyrth wedi llwyddo i gael ei ethol.\nLabels: Arfon, Etholiadau\nMae'n arfer gan bleidiau gwleidyddol gadw golwg go fanwl ar flychau pleidleisio fel maent yn cael eu gwagio, a phan fydd y pleidleisiau sydd ynddynt yn cael eu dosbarthu. Dyma'r ffordd orau o arenwi pa ardaloedd sydd fwyaf cefnogol i'r gwahanol bleidiau. Anaml iawn y bydd y wybodaeth yma'n cael ei ryddhau oherwydd ei fod yn wybodaeth sydd yn wleiddyddol sensitif. Mae refferendwm yn wahanol wrth gwrs - 'does yna ddim llawer o ddefnydd y gall pleidiau eraill eu wneud o ddeilliannau'r ymarferiad. Felly dyma beth gwybodaeth am natur y refferendwm yng Ngwynedd.\nRhanbarth Pleidlais Ia\nDinas Bangor 70%\nTref Caernarfon 81%\nDyffryn Ogwen 82%\nArfon Wledig 78%\nO ran y bocsus unigol wna i ddim eu rhestru nhw i gyd - mae yna ormod ohonyn nhw - ond mi ro i rhyw flas i chi. Roedd 85% neu fwy o'r pleidleisiau efo croes wrth Ia yn y bocsus canlynol:\nRachub, Bethesda, Gerlan, Y Garth (Bangor), Golan, Tremadog, Pencaenewydd, Trefor, Llaniestyn, Botwnnog, Aberdaron, Corris, Y Bala, Ffestiniog, Canolfan y WI Blaenau, Aelwyd yr Urdd Blaenau, Llanuwchllyn, Y Bontnewydd, Penrhyndeudraeth, Rhyd y Main, Sarnau, Aberangell, Santes Helen (Caernarfon), Rhosgadfan, Llanwnda, Llandwrog, Penygroes, Llanllyfni.\nMae'r uchod yn debygol o fod ymysg y ffigyrau uchaf yng Nghymru wrth gwrs, gan i Wynedd bleidleisio'n drymach na'r unman arall tros roi pwerau deddfu i'r Cynulliad.\nRoedd y canlynol yn 60% neu is:\nBronyfoel, Abersoch, Aberdyfi, Y Bermo, Dyffryn Ardudwy, Llwyngwril, Y Tywyn, Talsarnau, Bryncrug, Y Friog, Y Ganllwyd, Borthygest, Dinorwig.\nPleidleisiodd llai na 50% tros y cynnig yn Tywyn, Aberdyfi, Y Friog a Bronyfoel. Mae'n weddol amlwg o edrych ar y ddau restr bod perthynas agos rhwng maint y bleidlais Na a lefelau mewnfudiad. Mae'r bleidlais Ia hefyd yn drwm iawn mewn pentrefi chwarelyddol. O bosibl bydd ambell i gynghorydd Llais Gwynedd yn cael ychydig o amheuaeth ynglyn a doethineb eu penderfyniad i sefyll yn ol yn ystod yr ymgyrch o weld bod eu wardiau wedi pleidleisio Ia'n drwm iawn.\nDwi wedi rhoi lliw coch ar enwau'r ardaloedd lle roedd y samplau braidd yn rhy fach i fod yn gwbl ddibynadwy. Er bod sampl wedi ei gymryd o fwyafrif llethol y bocsus mae un neu ddau yn ddi sampl - gan gynnwys yr un sydd o fwyaf o ddiddordeb i mi. Os ydych eisiau gwybod y ganran am focs penodol gallwch adael neges ar dudalen sylwadau'r blogiad.\nPaul Rawlinson sydd wedi bod yn gyfrifol am goledu a rhoi trefn ar yr holl wybodaeth gyda llaw - fedra i ddim meddwl am neb mwy effeithiol na Paul am wneud y math yma o waith.\nPosted by Cai Larsen 13 comments: Links to this post\nLabels: Gwynedd, Refferendwm\nMae'r stori yn hen braidd - ond mi ddyweda i air neu ddau ynglyn a hi beth bynnag - 'dwi ddim wedi bod mewn sefyllfa i flogio am ychydig ddyddiau.\nMae canfyddiad y pol yn torri'n groes i'r hyn yr oeddwn i yn rhyw ddarogan ychydig ddyddiau yn ol. Wele'r manylion:\nLlafur: 48% (+16)\nCeidwadwyr: 20% (-2)\nPlaid Cymru: 19% (-3)\nDemocratiaid Rhyddfrydol: 7% (-8)\nEraill: 7% (lawr 1)\nLlafur: 45% (+15)\nPlaid Cymru: 18% (-3)\nDemocratiaid Rhyddfrydol: 5% (-7)\nUKIP: 5% (-1)\nPlaid Werdd: 4% (dim newid)\nEraill: 4% (-6)\nMae'r ffigyrau yn y cromfachau yn cymharu newid ers yr etholiad Cynulliad diwethaf yn 2007. Petai'r ffigyrau hyn yn cael eu gwireddu mewn etholiad go iawn - ac yn cael eu gwireddu yn unffurf ar draws y wlad byddai Llafur yn gwneud yn well o lawer nag a wnaethant mewn unrhyw etholiad Cynulliad blaenorol - a byddai'r newyddion yn ddrwg i bawb arall. Mae'n debyg y byddai'r Toriaid yn colli pob sedd uniongyrchol ag eithrio Mynwy, ac mi fyddai'r Blaid yn colli Aberconwy a Llanelli. Mae'n debyg y byddai'r Lib Dems yn colli Canol Caerdydd i Lafur a Maldwyn i'r Toriaid. Ni fyddai Brycheiniog a Maesyfed yn gwbl ddiogel chwaith. Yn waeth byddai gan Lafur gyfle eithaf o ennill sedd rhestr yn y De Ddwyrain, ac o bosibl un yn y Canolbarth hefyd. Byddai hyn yn rhoi 34 - 35 sedd allan o'r 60 iddynt - digon i reoli yn hawdd.\nRwan mae un neu ddau o bwyntiau i'w gwneud cyn mynd ymlaen. Yn gyntaf does yna ddim llawer o arwyddocad i'r newid lle misol rhwng y Toriaid a Phlaid Cymru. Mae margin for error o 3% i bolau YouGov - ac mae'r gwahaniaeth rhwng y ddwy blaid pob amser yn llai na hynny. Yr hyn sy'n glir ydi bod pleidlais y Lib Dems wedi chwalu, bod y Blaid a'r Toriaid yn agos at ei gilydd, a bod Llafur wedi cynyddu eu cefnogaeth yn sylweddol ac yn gyson. Mae gan Lafur hanes cyson o adeiladu cefnogaeth yn gyflym yng Nghymru pan nad ydynt mewn grym yn san Steffan - byddwn yn dychwelyd at hyn mewn blogiad arall.\nYr her i'r pleidiau eraill felly ydi gwneud y gorau o dirwedd etholiadol newydd sy'n ffafriol iawn i Lafur - ac mae tirwedd felly yn un anodd i wleidydda ynddo. O safbwynt y Blaid mi fyddwn yn cynnig cyngor canlynol:\na) Gwneud y gorau o'r manteision sydd gennym. Mae trefniadaeth y Blaid yn well nag un Llafur mewn nifer dda o etholaethau. Mae ymgyrch llawr gwlad yn fwy tebygol o fod yn effeithiol yn erbyn tueddiadau cenedlaethol mewn etholiad Cynulliad nag yw mewn etholiad San Steffan - 'dydi'r cyfryngau ddim yn gyrru'r ymgyrch i'r un graddau.\nb) Mae ymgeiswyr y Blaid yn aml o ansawdd gwell na'u gwrthwynebwyr Llafur. Dylid seilio rhan o'r ymgyrch ar bersonoliaethau a record ymgeiswyr. Eto mae ffactorau lleol a phersonol yn bwysicach mewn etholiadau Cynulliad na mewn rhai San Steffan.\nc) Mae honni bod buddugoliaeth mewn etholaeth yn sicr yn ennill pleidleisiau mewn etholiadau pan mae gwynt cryf y tu ol i blaid, ond 'dydi hynny ddim yn wir mewn etholiadau mwy anodd. Mewn amgylchiadau felly mae derbyn bod posibilrwydd o golli yn gallu bod yn fwy effeithiol o safbwynt etholiadol - gall annog pobl gwrth Lafur i bleidleisio'n dactegol i gadw Llafur allan.\nch) Mae creu naratif cenedlaethol gwrth Lafur yn anodd mewn amgylchiadau lle mae'r Blaid wedi rhannu grym efo nhw am bedair blynedd. 'Does yna fawr o bwrpas beio Llafur am yr argyfwng cyllidol chwaith - mae hynny'n hen hanes mewn termau etholiadol, ac mae'n amherthnasol i'r sefyllfa sydd ohoni yng Nghymru. Fy nheimlad i ydi y dylid pwysleisio poblogrwydd cymharol y llywodraeth glymbleidiol yng Nghaerdydd a cheisio creu naratif ei fod yn well trefniant na'r un blaenorol lle'r oedd Llafur mewn grym ar eu pennau eu hunain. Wedi'r cwbl roedd y llywodraeth hwnnw yn un hynod amhoblogaidd. Mae yna ddeunydd crai i weithio gyda fo - y gwahanol gynlluniau i gau ysbytai lleol rhwng 2003 a 2007 er enghraifft. Mae hefyd yn ffaith i'r bwlch enwog rhwng gwariant ar ysgolion yng Nghymru a Lloegr ddatblygu yn llwyr yn ystod y cyfnod hwnnw.\nMae naratif wedi ei seilio ar y cwestiwn - ydych chi yn eu trystio nhw i redeg y wlad ar eu pennau eu hunain? - yn effeithiol weithiau mewn sefyllfaoedd lle mae clymbleidio yn gyffredin. Er enghraifft, llwyddodd y PDs i ddwblu eu cynrychiolaeth yn y Dail (yn Iwerddon wrth gwrs) yn 2002 er bod y polau yn awgrymu y byddai eu pleidlais yn syrthio fel carreg. Canfyddiad pobl bod perygl i Fianna Fail reoli ar eu pennau eu hunain, a strategaeth gan y PDs o awgrymu mai nhw yn unig allai atal hynny rhag digwydd oedd yn gyfrifol am y llwyddiant anisgwyl hwnnw.\nPosted by Cai Larsen 16 comments: Links to this post\nLabels: Cynulliad, Etholiadau, Llafur, Plaid Cymru\nDdiwrnod neu ddau yn ol roedd blogmenai yn darogan mai Alun Puw fyddai ymgeisydd Llafur yn Aberconwy fis Mai nesaf. Roedd yr aelod seneddol lleol, Guto Bebb o dan yr un argraff.\nFodd bynnag, y sibrydion diweddaraf ydi bod Eifion Williams o Wrecsam wedi ei ddewis trostynt. Bydd rhai yn cofio i Eifion sefyll tros Llafur yn etholiadau San Steffan 1997 yn hen etholaeth Caernarfon, a pherfformio'n ddigon parchus. Yn dilyn hynny cafodd ei ddewis yn isel ar un o'r rhestrau rhanbarthol yn etholiadau'r Cynulliad 1999 cyn diflannu o'r maes gwleidyddol am flynyddoedd.\nDeallaf y bydd Llafur yn dewis ymgeisydd yn Arfon heno, yn dilyn ymddiswyddiad di symwth Alwyn Humphreys o'r blaid.\nA fydd y refferendwm yn effeithio ar ganlyniadau etholiadau'r Cynulliad?\nY peth cyntaf i'w ddweud ydi bod y polau wedi bod yn gyson tros yr ychydig fisoedd diwethaf gyda Llafur yn y pedwar degau cynnar, y Blaid a'r Toriaid yn y dau ddegau cynnar a'r Lib Dems ymhell o dan 10%. 'Does yna ddim pol Cymreig wedi ei ryddhau ers y refferendwm, felly 'dydan ni ddim mewn sefyllfa i farnu os oes newid o unrhyw fath wedi ei wneud i lefelau cefnogaeth y pleidiau yng Nghymru ers hynny.\nY prif gwestiwn sy'n codi o ffigyrau fel hyn ydi os bydd gan Lafur ddigon o seddi i lywodraethu ar ei liwt ei hun. Y cwestiynau eilradd ydi os mai'r Blaid ynteu'r Toriaid sy'n debygol o ddod yn ail, a pha mor isel y gallai'r gynrychiolaeth Lib Dem syrthio.\nSerch hynny, gallai'r refferendwm yn hawdd effeithio ar sut bydd pobl yn pleidleisio ym mis Mai - digwyddodd hynny yn 1999, a Phlaid Cymru wnaeth elwa'r tro hwnnw - ac elwa'n sylweddol. Beth allai ddigwydd y tro hwn? Mae'n amhosibl dweud i sicrwydd wrth gwrs - ond hwyrach y byddai'n ddiddorol ceisio darogan sut effaith caiff Mawrth 3 ar Fai 5.\nY peth cyntaf i'w nodi ydi bod mwyafrif llethol pleidleiswyr y Toriaid, a mwyafrif llai o gefnogwyr y Lib Dems wedi pleidleisio Na ar Fawrth 3. Mae'n bosibl y bydd rhai o'u cefnogwyr yn pechu tros dro o leiaf oherwydd i'w pleidiau beidio a gwrthwynebu ymestyn datganoli. Gallai hyn fod o gymorth i bleidiau amgen sydd wedi gwrthwynebu mwy o ddatganoli - ac yn arbennig felly UKIP.\nGallai hynny yn ei dro niweidio'r Toriaid (a'r Lib Dems o bosibl). Mae yna beth tystiolaeth polio ar gael bod tua 6% o bleidleiswyr Toriaidd yn y DU yn edrych i gyfeiriad UKIP ar hyn o bryd. Roedd canlyniad is etholiad Barnsley yn dystiolaeth pellach bod symudiad o'r math yma yn digwydd. Gallai'r tueddiad yma fod yn gryfach yng Nghymru yn sgil y refferendwm. Yn eironig ddigon efallai mai prif effaith gogwydd oddi wrth y Toriaid tuag at UKIP fyddai amddifadu'r Lib Dems o nifer o'u seddi.\nMae'r rhan fwyaf o seddi'r Lib Dems o dan fygythiad beth bynnag, ond os byddant yn cael pleidlais is nag UKIP yn rhai o'r rhanbarthau, ni fydd ganddynt obaith o gwbl o ddal gafael ar eu seddi. Gallai hynny ddigwydd yn hawdd. Er enghraifft yn 2007 cafodd y Lib Dems 7.8% o'r bleidlais yn y Gogledd, cafodd y BNP 5.1% ac UKIP 4.1%. Mae cefnogaeth y Lib Dems wedi efallai haneru tros Gymru ers hynny, ac os byddai hynny yn cael ei adlewyrchu yn y Gogledd byddai'r cwymp yn unig yn debygol o'u gwthio oddi tan y BNP ac UKIP - heb gymryd i ystyriaeth twf posibl yng nghefnogaeth y pleidiau hynny. 'Dwi'n disgwyl i UKIP wneud yn llawer gwell na'r BNP y tro hwn - mae'r BNP yn tueddu i elwa pan mae Llafur yn amhoblogaidd.\nMae'n anhebygol y bydd refferendwm digon technegol ei natur yn rhoi cymaint o wynt yn hwyliau'r Blaid na ddigwyddodd yn dilyn y refferendwm diwethaf - ond mae'r ymdeimlad cadarnhaol tuag at Gymru a'i strwythurau gwleidyddol sydd wedi ei greu tros y dyddiau diwethaf yn sicr o fod o gryn gymorth. Gallai'n hawdd sicrhau bod y Blaid yn ail clir - a gallai hefyd wneud y gwahaniaeth rhwng bod mewn clymblaid a pheidio a bod mewn un. Byddai curo Llafur mewn etholaethau megis Aberconwy a Gorllewin Caerfyrddin / De Penfro yn mynd cryn dipyn o'r ffordd tuag at wireddu hynny.\n'Dwi ddim yn siwr faint o effaith gaiff y canlyniad ar bleidlais Llafur - mae'n anodd barnu. Mae'n anodd dychmygu y bydd y canlyniad o gymorth iddynt ddenu pleidleisiau o gyfeiriad Plaid Cymru, a 'dydi o ddim yn glir i mi sut y byddai o gymorth iddynt ddenu fawr neb gan y pleidiau eraill chwaith. Efallai mai eu prif obaith nhw ydi y bydd proffeil uchel diweddar Carwyn Jones yn ei gwneud yn haws iddynt gael eu pleidlais eu hunain allan.\nFelly efallai - efallai - mai prif effeithiadau gwleidyddol y dyddiau diwethaf fydd cryfhau sefyllfa Plaid Cymru, gwanio'r Toriaid rhyw gymaint a'i gwneud yn fwy tebygol y bydd UKIP yn gwneud yn well na'r Lib Dems - fel y gwnaethant yn etholiadau Ewrop yn 2009.\nGan bod Peter Hain yn llenwi'r oriau gweigion sydd ar gael iddo, yn sgil y ffaith ei fod mewn swydd dibwynt a di gyfrifoldeb, yn codi amheuon am effeithlonrwydd eraill, efallai ei bod yn werth holi'n frysiog pa mor effeithiol ydi Peter ei hun?\nByddwch yn cofio i Peter fethu'n dreuenus i gael ei ethol i'r cabinet cysgodol gan ei gyd aelodau seneddol Llafur, ac iddo ddod yn olaf ond pan safodd i fod yn ddirprwy arweinydd ei blaid. Methodd fynd yn is arweinydd, er gwaethaf iddo dderbyn cyfraniadau o hyd at £100,000 i gynnal ei ymgyrch - cyfraniadau na chofiodd i'w cyhoeddi - ac o ganlyniad cafodd ei hun mewn dwr poeth efo'r heddlu a Gwasanaeth Erlyn y Goron. Gallwch weld y stori drist yma.\nWedyn efallai na ddylid anghofio anturiaethau bach Peter yn defnyddio ei enw fel gweinidog yn y llywodraeth i hyrwyddo cwmni cyfathrebu ei wraig, HaywoodHain. Ac wedyn dyna'r tro hwnnw pan bu ond y dim iddo ddymchwel llywodraeth Cymru'n Un trwy geisio torri'r cytundeb i gynnal refferendwm ar ei ben ei hun bach.\nA rwan mae Peter yn mynd ymhell y tu hwnt i'w raddfa cyflog trwy gynnal ymgyrch bersonol yn erbyn arweinydd y blaid sy'n bartner i'w blaid ei hun ym Mae Caerdydd a di sefydlogi yr unig lywodraeth ym Mhrydain mae Llafur a rhan ynddo- a gwneud hynny yn groes i ewyllys arweinydd ei blaid yng Nghymru.\n'Dwi'n siwr bod y Blaid Lafur Gymreig yn ystyried Peter yn gryn gaffaeliad.\nMi'r ydym wedi gweld cryn dipyn o ieithwedd amhriodol wrth wleidydda yn ystod yr wythnosau diwethaf - gan yr ochr Na yn y refferendwm wrth gwrs. Rydym eisoes wedi edrych ar rhai enghreifftiau - cymharu'r ochr Ia efo comiwnyddion, moch a chyfundrefnau unbeniaethol er enghraifft, awgrymu bod pawb sy'n ddigon dewr i fynegi cefnogaeth i'r ochr Ia yn euog o lygredd personol, cymharu penderfyniad democrataidd gan etholwyr Cymru efo cic gan ful ac ati.\nRwan, pan mae ieithwedd o'r math yma yn cael ei defnyddio - y bwriad fel rheol ydi ennyn ymateb emosiynol neu hysteraidd yn y gwrandawr neu'r darllenwr. Os ydym yn ceisio ennyn ymateb mwy deallus ac ymenyddol mae'r ffordd yr ydym yn defnyddio iaith yn wahanol - mae'n fwy pwyllog a rhesymol, a rydym yn osgoi gor ddweud a chymariaethau amhriodol. Mewn geiriau eraill rydym yn ymarfer rheolaeth ar yr iaith rydym yn ei defnyddio.\nNid True Wales yn unig sy'n gwleidydda yn y ffordd yma - mae'n nodwedd o'r ffordd y bydd elfennau eithafol yn gwleidydda. Emosiwn sy'n gyrru gwleidyddiaeth felly - mae'n dilyn felly bod yr ieithwedd a ddefnyddir yn eithafol. Wedi dweud hynny bydd pleidiau o bob math yn defnyddio iaith gor emosiynol weithiau - yn arbennig felly pan fydd etholiad ar y gorwel - dyna pam roedd David Jones yn son am ryfel gyrila yn erbyn y wladwriaeth Brydeinig heddiw. Creu gwres yn hytrach na goleuni ydi'r bwriad. 'Dwi wedi tynnu sylw at y math yma o wleidydda mewn perthynas a Llais Gwynedd yn y gorffennol - yn arbennig felly pan roedd Gwilym Euros yn cadw blog.\n'Dydi hi ddim yn syndod ag etholiad Cynulliad ym mis Mai bod yr ieithwedd yma'n cael ei defnyddio drachefn gan Lais Gwynedd. Er enghraifft yn ol tudalen Facebook Cyfeillion Ysgol Llwyngwril cafwyd y neges yma gan un o gynghorwyr Llais Gwynedd:\nThank you very much indeed. Keep it up with the pressure. If Mubarak can be shifted in 18 days so can Plaid Cymru politicians on every level! There are National Assembly elections coming up in May and Gwynedd... Council elections in May 2012. We’ll take a leaf out of the Egyptians’ notebook on both occasions.\nRwan, mae'n gwbl briodol i rieni yn Llwyngwril, neu mewn unrhyw bentref arall gynnal ymgyrch i atal ysgol rhag cau. Mae hefyd yn gwbl briodol i Lais Gwynedd, neu unrhyw grwp arall drefnu eu hunain yn wleidyddol ac ymgyrchu yn wleidyddol. Dyna natur gwleidydda democrataidd.\nOnd mae'n amhriodol i gymharu gwrthwynebwyr sy'n arddel gwleidyddiaeth ddemocrataidd efo unbenaethiaid sydd wedi cynnal eu grym gwleidyddol am ddegawdau trwy ladd, carcharu ac arteithio.\nMae rhywbeth yn dweud wrthyf y byddwn yn dod ar draws mwy o'r math yma o beth tros yr wythnosau nesaf.\nLabels: Etholiadau, Llais Gwynedd


Gêm Yn y Llinell of Fire Ar-lein. Chwarae am ddim\nGêm Yn y Llinell of Fire\nWedi chwarae: 6665\nChwaraewch y gêm Yn y Llinell of Fire Ar-lein:\nGêm Disgrifiad Yn y Llinell of Fire\nMae'r fflach shooter gofod mwyaf cyffredin gydag elfennau unigryw a stori unigryw. Mae gêm dda ar gyfer lladd amser. . Chwaraewch y gêm Yn y Llinell of Fire ar-lein.\nNodweddion technegol y gêm Yn y Llinell of Fire\nGêm Yn y Llinell of Fire Ychwanegodd: 18.02.2011\nMae'r gêm yn cael ei chwarae: 6665 amser\nGêm Rating: 3.5 allan 5 (22 amcangyfrifon)\nGemau fel y gêm Yn y Llinell of Fire\nLawrlwytho gêm Yn y Llinell of Fire\nEmbed y gêm Yn y Llinell of Fire ar eich gwefan:\nYn y Llinell of Fire\nI fewnosod y gêm Yn y Llinell of Fire ar eich gwefan, copïwch y cod a gludo yn y cod html ar eich safle. Hefyd, os ydych yn hoffi y gêm Yn y Llinell of Fire, copi ac anfon y ddolen i ffrind neu eich ffrindiau, yn rhannu'r gêm gyda'r byd!\nGyda'r gêm Yn y Llinell of Fire, hefyd yn chwarae yn y gêm:


Myfyriwr y flwyddyn CAFC - Royal Welsh Cymru\nMyfyriwr y flwyddyn CAFC\nYn cael ei dyfarnu gan Gymdeithas Amaethyddol Frenhinol Cymru, mae Gwobr Myfyriwr y Flwyddyn yn agored i fyfyrwyr sydd wedi cwblhau cyrsiau tystysgrif/diploma NVQ Lefel III neu ND/NC BTEC, C&G mewn Amaethyddiaeth, Garddwriaeth, Coedwigaeth, Nyrsio Anifeiliaid, Rheoli Ceffylau, Rheoli Cefn Gwlad neu gyrsiau rheoli eraill yn gysylltiedig â’r tir.\nBydd Myfyriwr y Flwyddyn yn derbyn Tystysgrif a gwobr ariannol ac fe’i gwahoddir i ysgrifennu erthygl ar gyfer Blwyddlyfr 2022 y Gymdeithas.\nEnillydd 2021 Winner – Joshua Adam O’Sullivan Woodward; (Coleg Penybont)\nMae Joshua’n fyfyriwr yng Ngholeg Penybont ar Gampws Pencoed, mae wedi astudio a chwblhau ei Lefel 2 Anifeiliaid Fferm a Sgiliau Cefn Gwlad a Lefel 3 Rheoli Cefn Gwlad gyda chlod. Ym mis Medi bydd yn parhau i astudio ar gyfer HND mewn Rheolaeth Cadwraeth Amgylcheddol.\nMae Joshua wedi ennill profiad ymarferol o weithio ar Fferm Ynysnadd am y 5 mlynedd ddiwethaf, yn cynnwys gwaith metel, plannu a phlygu gwrychoedd ynghyd â gwaith fferm pob dydd. Mae’n parhau i ddysgu sgiliau newydd trwy wirfoddoli gyda Chyngor Castell-nedd Port Talbot fel Gweithiwr Cefn Gwlad ac yn ddiweddar bu’n gwirfoddoli yn Amgueddfa Glowyr De Cymru gan ennill mwy o sgiliau cynnal a chadw a gwaith gof.\nMae Joshua yn bwriadu gweithio gyda nifer o sefydliadau yn y sector rheoli tir a chadwraeth i feithrin mwy o sgiliau ymarferol ac i ehangu ei set sgiliau, gan weithio tuag at ddod yn Geidwad Cefn Gwlad, yn gweithio naill ai gyda Pharc Cenedlaethol neu brosiectau cadwraeth, cymysgedd rhwng amaethyddiaeth a chefn gwlad.\nUn o brif orchestion personol Joshua yw ei fod yn rhedeg ei fusnes cadw gwenyn bach ei hun. Dechreuodd y fenter hon ar ôl ymuno â chymdeithas cadw gwenyn leol a thros y blynyddoedd mae wedi cynyddu’r busnes yn araf o fenter fechan iawn o ddim ond dau gwch gwenyn i gymaint â 15 i 20 yn dibynnu ar yr adeg o’r flwyddyn. Mae’r cynnyrch i gyd yn cael ei echdynnu â llaw, ei botelu a’i werthu trwy deulu, cyfeillion a phobl leol.\nFe wnaeth y beirniaid y sylw – “Mae Joshua’n ymgeisydd teilwng iawn i ennill Gwobr Myfyriwr y Flwyddyn, mae ganddo’r egni a’r cymhelliant i ennill profiad tra’i fod yn astudio yn y Coleg. Mae’n gymunedol ei fryd ac mae ganddo feddwl agored cytbwys pan ddaw hi’n fater o gadwraeth ac amaethyddiaeth. Dymunwn bob llwyddiant iddo gyda’i HND a’i yrfa yn y dyfodol.\nYr Athro E Wynne Jones OBE FRAgS


Cymru dros Heddwch: Cyfleoedd i Wirfoddoli\nRydyn ni'n chwilio am wirfoddolwyr i'n helpu ni i hyrwyddo gweithdai, digwyddiadau a hyfforddiant i gefnogi ysgolion a grwpiau cymunedol i ddysgu am, edrych ar a rhannu agweddau ar dreftadaeth heddwch Cymru.\nGwirfoddolwyr Adnoddau Dysgu\nRydyn ni'n chwilio am wirfoddolwyr i'n helpu i ymchwilio hanesion cudd o dreftadaeth heddwch Cymru dros y can mlynedd diwethaf a’u troi yn adnoddau dysgu hwylus yn gysylltiedig â chwricwlwm Cymru.\nGwirfoddolwyr Gydsafiad Rhynggwladol Gwirfoddolwr Digwyddiadau Ysgrifenwyr Blog\nGolygydd(ion) blog Gwirfoddolwyr Swyddfa Gwirfoddolwyr ymchwil heddwch Myfyrwyr\nGwirfoddolwyr Treftadaeth Y Deml Heddwch\nGwirfoddolwyr Gydsafiad Rhyngwladol\nMae prosiect Cymru dros Heddwch yn gofyn: “Yn ystod y can mlynedd ers y Rhyfel Byd Cyntaf, sut mae Cymru wedi cyfrannu at yr ymgais i sicrhau heddwch?” Fel rhan o’n gwaith i ateb y cwestiwn hwnnw, rydym eisiau edrych ar y cysylltiadau sydd wedi bod rhwng Cymru a gwledydd eraill. Er enghraifft, y cysylltiadau cryf rhwng Cymru a Lesotho, Mbale, Uganda a Somaliland; yn ogystal â chysylltiadau y byddwch, o bosib, yn eu darganfod wrth ichi ddatblygu yn eich rôl.\nHelpu grwpiau cymunedol i ddarganfod eu hanes cudd eu hunain o gydgefnogaeth ryngwladol. Mae hyn yn cynnwys:\nEsbonio’r prosiect, a’r hyn y gallwn ei gynnig, i grwpiau\nHelpu grwpiau i:\nWybod pa fath o storïau a hanesion sydd o ddiddordeb i’r prosiect\nLlwytho a thagio arteffactau hanesyddol (cofnodion cyfarfodydd, cyhoeddiadau, lluniau digwyddiadau) ar Casgliad y Werin Cymru\nCofnodi eu storïau yn ysgrifenedig, ar fideo, ar lafar neu mewn ffurfiau eraill\nRhannu eu storïau ar y cyfryngau cymdeithasol a’u rhwydweithiau\nRhannu eu sgiliau ag eraill yn eu cymuned/rhwydwaith sy’n dymuno rhannu rhagor o storïau\nBydd angen cofnodi eu horiau a’u cyfraniadau fel rhan o’r rôl hefyd, i’n helpu i fonitro eu prosiect.\nPa gefnogaeth fydd ar gael imi?\nRhaglen gynefino a chyflwyniad i’n Cydgefnogaeth Ryngwladol. Hyfforddiant ar sut i ddefnyddio ein llyfryn hanes cudd a nifer o adnoddau ar-lein i’ch helpu yn y rôl hon. Byddwn hefyd yn eich helpu i wneud cysylltiadau â’r grwpiau perthnasol. Byddwn yn darparu cyfarfodydd cefnogi rheolaidd a chyfleoedd am hyfforddiant perthnasol fel y byddant yn codi.\nYmgeisiwch i Wirfoddoli\nArddangosfa Cymru dros Heddwch – Gwirfoddolwr digwyddiadau\nBydd gennym ystod o dasgau lle bydd angen gwirfoddolwyr arnom, cyn ac yn ystod y digwyddiadau, yn cynnwys marchnata a gweinyddu’r digwyddiad, cyfarch mynychwyr yn y digwyddiadau, cynnal arolygon, tynnu lluniau, golygu a lanlwytho lluniau, gwneud storïau fideo, gweithgareddau ar y cyfryngau cymdeithasol yn ystod y digwyddiadau, ac ysgrifennu erthyglau a newyddion wedi’r digwyddiadau.\nPwy fyddai’n addas ar gyfer y rôl hon?\nByddai’r rôl hon yn gweddu unrhyw un sydd â diddordeb mewn treftadaeth a/neu datblygu rhyngwladol, ac awydd i gyflwyno themâu allweddol i gynulleidfaoedd amrywiol. Byddai agwedd ymarferol at gynllunio digwyddiad yn ddefnyddiol!\nRhai o’r manteision\nByddwch yn magu profiad ac yn ehangu eich sgiliau cynllunio, gweinyddu digwyddiad a sgiliau cyfryngau cymdeithasol, a darperir hyfforddiant unigol yn y meysydd hyn lle bo angen. Byddwch yn cael y profiad i gyfranogi mewn prosiect treftadaeth Cymru eang gyffrous a chyfle i gydweithio â nifer o sefydliadau partner.\nYdych chi eisiau cyrraedd cynulleidfa ehangach gyda’ch ysgrifennu neu eich barn, neu a ydych eisiau rhoi cynnig ar ysgrifennu blog am y tro cyntaf? Cyfrannwch at ein blog gyda’ch barn am heddwch a gwrthdaro heddiw, adeiladwyr heddwch lleol, ymchwil wreiddiol yn ymwneud â Chymru a heddwch, ac adroddiadau am ddigwyddiadau ac arddangosiadau. Edrychwch ar y dudalen Lleisiau WCIA i weld amrywiaeth o flogiau sy’n trafod materion rhyngwladol.\nMae safle blog WCIA ar WordPress, yn cael ei redeg a’i arwain yn gyfan gwbl gan wirfoddolwyr. Rydym yn edrych am olygydd blog newydd i Leisiau WCIA, a fydd hefyd yn cefnogi blog y prosiect Cymru dros Heddwch. Bydd y gwirfoddolwr hwn yn:\nEdrych am flogwyr newydd ac yn eu hannog i ysgrifennu am destunau priodol\nDod o hyd i flogwyr i fynd i ddigwyddiadau Cymru dros Heddwch ac ysgrifennu amdanynt\nPrawfddarllen a golygu blogiau a rhoi adborth i ysgrifennwr yn ôl y gofyn\nUwchlwytho blogiau gyda theitlau, tagiau a lluniau\nCadw cofnod o fanylion cyswllt blogwyr a phriodoli eu cyfraniadau yn briodol. Bydd y gwirfoddolwr yn cael hyfforddiant a chefnogaeth WordPress.\nGall y golygydd blog weithio yn swyddfeydd WCIA neu o bell. Mae’n gyfle gwych i ddysgu/gwella sgiliau ysgrifennu blog, golygu, WordPress a chydlynu gwirfoddolwyr.\nDisgrifiad o'r rôl: Rydyn ni'n chwilio am wirfoddolwr i'n helpu ni i gyflawni tasgau gweinyddol yn y swyddfa gyda thîm Cymru dros Heddwch. Byddwch chi'n gweithio yn y Deml Heddwch yng Nghaerdydd.\nYmrwymiad Amser: Mae'n gyfle hyblyg, ond byddai'n addas i rywun sy'n gallu bod ar gael am o leiaf 3 awr yr wythnos dros gyfnod o 2-3 mis.\nBeth fyddwch chi'n ei wneud: Bydd cyfle i gynorthwyo'r tîm gydag amrywiaeth o dasgau gan gynnwys creu a diweddaru taenlenni, defnyddio Eventbrite i hysbysebu digwyddiadau a diweddaru taenlenni ar faint o bobl sy'n dod i ddigwyddiadau, diweddaru ein rhestr bostio gan ddefnyddio Mailchimp, a chreu systemau ar gyfer trefnu adnoddau'r swyddfa. Bydd cyfle hefyd i gymryd rhan mewn gwaith ymchwil ac i gynorthwyo mewn digwyddiadau sy'n cael eu trefnu gan Ganolfan Materion Rhyngwladol Cymru a Chymru dros Heddwch.\nPwy fyddai'n gweddu i'r rôl yma? Byddai'r cyfle yma yn addas ar gyfer unrhyw un sydd â diddordeb yn hanes Cymru, mewn treftadaeth heddwch neu faterion rhyngwladol, neu sydd am fod yn rhan o brosiect ledled Cymru a datblygu eu sgiliau gweinyddol mewn corff trydydd sector. Dylech feddu ar sgiliau technoleg gwybodaeth sylfaenol a gallu defnyddio rhaglenni Microsoft Office. Bydd hyfforddiant yn cael ei roi ar sut i ddefnyddio pecynnau technoleg gwybodaeth eraill yn ôl yr angen.\nRhai o'r buddion: Bydd hwn yn gyfle i chi ddatblygu a gwella eich sgiliau gweinyddol wrth weithio mewn swyddfa ar brosiect prysur. Fel rhan o brosiect arloesol sy'n cael ei ariannu gan Gronfa Dreftadaeth y Loteri, bydd cyfle gennych i ddod i gysylltiad â sefydliadau partner eraill ac i ddatblygu eich CV. Gallwn ad-dalu eich costau teithio a chinio pan fyddwch chi'n gwirfoddoli gyda ni, fel sydd wedi'i bennu yn ein polisi treuliau.\nGwirfoddolwyr ymchwil heddwch\nCyfle delfrydol i ddatblygu sgiliau ymchwil ymarferol ac i gyfrannu at dreftadaeth heddwch Cymru! Bydd y gwirfoddolwyr ymchwil heddwch yn datblygu arolygon a chyfweliadau i gasglu’r farn bresennol am heddwch a gwrthdaro trwy gydol y prosiect Cymru dros Heddwch. Bydd yr arolwg a’r cwestiynau yn cael eu teilwra i gael eu defnyddio yn ystod ein digwyddiadau, ac ar gyfer eu cylchredeg yn electronig i greu darlun o’r farn am heddwch a gwrthdaro yng Nghymru heddiw. Byddai’r rôl hon yn addas i wirfoddolwr gyda sgiliau ymchwil a fyddai’n hoffi cyfle i roi eu sgiliau ar waith.\nDisgrifiad o'r rôl: Rydyn ni'n chwilio am wirfoddolwyr i'n helpu ni i gatalogio, digideiddio a rhannu straeon o'r llyfrau, papurau a lluniau sydd yn Siambr y Cyngor yn y Deml Heddwch. Ar hyn o bryd, nid oes modd gweld y dogfennau yma, sy'n adrodd hanes y sefydliadau pwysig sydd yn y Deml Heddwch, fel Undeb Cynghrair y Cenhedloedd yng Nghymru a Chanolfan Materion Rhyngwladol Cymru. Rydyn ni'n chwilio am wirfoddolwyr i'n helpu ni i ddod â hanes rhyngwladoliaeth yng Nghymru i lygad y cyhoedd.\nYmrwymiad Amser: Yn ddelfrydol, byddech yn gallu gwirfoddoli am o leiaf 3 awr yr wythnos.\nBeth fyddwch chi'n ei wneud: Mae'r rôl yma'n cynnwys cofrestru llyfrau mewn system gatalogio a thrin a chofnodi deunydd o'r archif. Mae cyfle hefyd i ddysgu sut i ddigideiddio dogfennau pwysig a'u rhyddhau i'r cyhoedd drwy Gasgliad y Werin, yn ogystal â dysgu sut i gynhyrchu straeon digidol yn seiliedig ar rai o'r deunyddiau y byddwch chi'n eu darganfod.\nPwy fyddai'n gweddu i'r rôl yma? Byddai'r cyfle yma yn ddelfrydol i fyfyrwyr hanes neu wyddorau cymdeithasol, neu unrhyw un sydd am ddysgu rhagor am gatalogio a digideiddio dogfennau ac sydd efallai'n ystyried dechrau gyrfa yn y maes. Byddai hefyd yn addas ar gyfer pobl sydd â diddordeb yn un o'r meysydd canlynol: rôl Cymru mewn rhyngwladoliaeth a heddwch, hanes Cymru yn yr ugeinfed ganrif.\nRhai o'r buddion: Bydd hyfforddiant yn cael ei ddarparu yn yr holl sgiliau sy'n angenrheidiol er mwyn cyflawni'r tasgau uchod, a bydd cyfle i wirfoddolwyr ddatblygu sgiliau sy'n ddymunol iawn yn y sector treftadaeth.


Datrys dirgelwch draig Bethesda - BBC Cymru Fyw\nDatrys dirgelwch draig Bethesda\nImage caption Y ddraig ysblennydd sydd wedi ymddangos ar ochr y ffordd ym Methesda\nBanksy ym Mhort Talbot a llun o'r diweddar Windsor Davies wedi ymddangos ar graig uwchben Pen-y-bont ar Ogwr, mae celf cyhoeddus yn fyw ac iach. A dyma un arall at y casgliad. Yn ystod y dyddiau diwethaf ar ochr ffordd yr A5 ym Methesda mae draig fawr, dderw wedi ymddangos ac mae wedi denu cryn dipyn o sylw.\nDros gyfnod o chwe niwrnod mae boncyff coeden oedd wedi syrthio wedi ei drawsnewid yn ddraig ysblennydd. Aeth Cymru Fyw i ddarganfod pwy oedd yn gyfrifol amdani.\nSimon O'Rourke yw ei enw ac yn wahanol iawn i Banksy mae'n gwbl agored am bwy ydy o a beth mae'n ei wneud. Mae'n byw yn Yr Orsedd, ger Wrecsam gyda'i wraig Liz, ac mae cerfio coed o bob math yn rhan o'i waith bob dydd.\nOnd pam draig fawr ym Methesda o bob man ?\nMeddai Simon: "Yn yr achos yma, y cwsmer benderfynodd mai draig oedd o eisiau er mwyn agor y lle i'r cyhoedd fel arboretum. Tan i mi gyrraedd a gweld y coed oedd ar gael doedd gen i ddim syniad sut y byswn i'n mynd ati - bu'n rhaid i mi feddwl ar fy nhraed yn sydyn!"\nImage caption Simon yn dechrau ar y gwaith o gerfio'r ddraig\nMewn dim o amser mae'r ddraig wedi cael sylw mawr ar wefannau cymdeithasol ac mae Simon yn ymwybodol bod ei greadigaeth newydd wedi rhoi hwb i nifer o drigolion lleol.\n"Doeddwn i ddim yn meddwl y bysa'n denu cymaint o sylw mewn cyn lleied o amser a dweud y gwir. Ond mae'r syniad bod darn o 'ngwaith wedi creu'r fath gynnwrf ac wedi rhoi hwb i bentref bach yng Nghymru yn wych. Mae cymdeithas yn beth pwysig ac mae celf heb os yn gallu dod â phobl at ei gilydd," meddai.\nSymud cerflun arth roddodd fraw i yrrwr


Meithrinfeydd Dydd a Chyfleusterau Crèche - WeCare\nMae meithrinfeydd dydd o bob math yn darparu gwasanaeth hanfodol i rieni sy'n gweithio trwy gynnig gofal plant i blant o'u genedigaeth. Fe welwch ragor o wybodaeth am yr hyn maen nhw'n ei wneud a chyngor ar sut i ddod o hyd i swydd mewn meithrinfa ar y dudalen hon.\nMae’r termau meithrinfa ddydd, gofal dydd a crèche yn cael eu defnyddio i ddisgrifio'r mannau lle mae rhieni'n anfon eu plant i gael gofal yn ystod oriau gwaith yn ystod y dydd. Mae oedrannau'r plant sy'n mynd i feithrinfa yn amrywio o ddim ond chwe wythnos oed i fyny.\nMae'n ofynnol i ddarparwyr meithrinfeydd yng Nghymru fodloni'r safonau gofynnol a nodwyd ac a orfodir gan Arolygiaeth Gofal Cymru.\nOs ydych chi'n barod i ddod o hyd i'ch rôl nesaf ar unwaith, gallwch ddechrau yma trwy bori trwy'r swyddi gwag a restrir ar ein gwefan.\nGwylio’r fideo – “Rydym ni'n gweithio gyda phlant...”\nGall gweithio yn y blynyddoedd cynnar fod yn yrfa hir sy’n rhoi llawer o foddhad. Fe welwch rolau swydd o ymarferydd cynorthwyol, i ymarferydd uwch a'r holl ffordd i fyny i reolwr yn y maes hwn. Mae Jane yn rhoi darlun gwych inni o’r yrfa 33 mlynedd y mae wedi’i gael yn gweithio gyda’r blynyddoedd cynnar, lle mae'n pwysleisio pa mor arbennig a gwerth chweil yw’r gwaith. Gallwch wylio fideo Jane yma\nMae Blynyddoedd Cynnar Cymru yn darparu cefnogaeth ac arweiniad ar eu gwefan i aelodau ac unigolion sydd â diddordeb yn y sector gofal plant, yn gyflogedig neu'n gwirfoddoli:\nRolau mewn Meithrinfeydd Dydd a Chyfleusterau Crèche\nFel Uwch Ymarferydd byddwch yn gyfrifol am ddarparu gofal dydd i blant.\nFel Ymarferydd Cynorthwyol, byddwch yn gweithio o dan oruchwyliaeth i ddarparu gofal i blant.\nFel Rheolwr byddwch yn gyfrifol am ansawdd, darpariaeth a chynaliadwyedd eich lleoliad yn gyffredinol.


Arestio pedwar dyn mewn cysylltiad a llofruddiaeth Lyra McKee yng Ngogledd Iwerddon – Golwg360\nArestio pedwar dyn mewn cysylltiad a llofruddiaeth Lyra McKee yng Ngogledd Iwerddon\nCafodd y newyddiadurwraig ei saethu ym mis Ebrill 2019 yn ystod terfysg ar stad Creggan yn y ddinas\nLyra McKee. Llun: Teulu McKee/Heddlu Gogledd Iwerddon\nMae ditectifs yng Ngogledd Iwerddon sy’n ymchwilio i lofruddiaeth y newyddiadurwraig Lyra McKee wedi arestio pedwar dyn.\nCafodd Lyra McKee ei saethu’n farw gan weriniaethwyr anghydffurfiol yn Derry ym mis Ebrill 2019 wrth iddi wylio terfysg yn stâd Creggan yn y ddinas.\nY grŵp eithafol sy’n adnabod eu hunain fel y ‘New IRA’ oedd yn gyfrifol am y llofruddiaeth.\nCafodd y dynion, sy’n 19, 20, 21 a 33 oed, eu harestio yn ardal Derry fore heddiw (15 Medi) dan y Ddeddf Terfysgaeth.\nBydden nhw’n cael eu cyfweld yn Adran Troseddau Difrifol Gorsaf Heddlu Musgrave ym Melfast.\n“Mae’r arestiadau hyn yn ganlyniad ymchwiliad manwl dwy flynedd o hyd i lofruddiaeth Lyra a’r digwyddiadau ddaeth o’i flaen,” meddai Ditectif Brif Uwch-arolygydd Gwasanaeth Heddlu Gogledd Iwerddon, Jason Murphy.\n“Mae’r gymuned leol wedi cefnogi Gwasanaeth Heddlu Gogledd Iwerddon drwy gydol yr ymchwiliad hir hwn a dw i’n dymuno diolch iddyn nhw am eu cefnogaeth ac amynedd parhaus tra bod y cam hwn o’r ymchwiliad yn mynd yn ei flaen.”\nMae un dyn, Paul McIntyre, 53, o Barc Kinnego, Derry wedi cael ei gyhuddo o lofruddio Lyra McKee yn barod.\nMae dyn arall wedi’i gyhuddo am derfysgu a chyhuddiadau eraill yn gysylltiedig â digwyddiadau’r noson honno yn Creggan hefyd.\nGalw am gynyddu caffael cyhoeddus er mwyn hybu economi Cymru\nMae cynyddu caffael cyhoeddus wedi bod yn rhan o bolisi Plaid Cymru ers bron i ddegawd\nLiz Truss yn Ysgrifennydd tramor, Dominic Raab yn Ysgrifennydd Cyfiawnder, Gavin Williamson wedi'i ddiswyddo... holl ddiweddariadau ar ein llif byw\nKeir Starmer yn cefnogi llacio’r gyfraith ar heroin a chocên yn yr Alban\nMae’r Alban yn llacio cyfreithiau ar ôl iddyn nhw gofnodi'r nifer mwyaf erioed o farwolaethau yn ymwneud â chyffuriau yn 2020